ЖЧ-2022 саралаши. Германия, Бельгия ва Англияда ғалаба, Италия кутилмаганда очко йўқотди | Qalampir.uz\nЖЧ-2022 саралаши. Германия, Бельгия ва Англияда ғалаба, Италия кутилмаганда очко йўқотди\nСпорт\t03 Сентябрь 11:17 1271\nКеча, 2 сентябрь куни ЖЧ-2022 саралаши доирасида бир қанча учрашувлар бўлиб ўтди. Уларда бир қанча кутилган ва кутилмаган натижалар қайд этилди.\nЭстония меҳмони бўлган Бельгия ўзининг йирик устунлигида ўтган баҳсда рақиб дарвозасига бешта гол урди. Мезбонлар эса бунга жавобан Куртуа дарвозасига иккита тўп йўллашга муваффақ бўлди. Шу тариқа, 4 ўйинда 10 очко тўплаган Бельгия гуруҳ пешқадамлигини мустаҳкамлаб олди. Ҳали биронта очко тўплай олмаган Эстония эса гуруҳда сўнгги ўринни эгаллаб турибди.\nШунингдек, Англия терма жамоаси Венгрияга қарши баҳс олиб бориб, рақиб дарвозасига жавобсиз тўртта тўп киритишга муваффақ бўлди. Ғалабадан сўнг инглизлар 12 очко билан гуруҳдаги энг яқин таъқибчисидан 5 очкога илгарилаб кетди. Айни дамда гуруҳда иккита 7 очко тўплаган жамоа мавжуд. Польша ҳамда Венгрия навбатдаги 2 турда 2-ўрин учун кураш олиб боришади.\nЯна бир кутилган натижа: Германия терма жамоаси сафарда Вернер ҳамда Саненинг голлари эвазига гуруҳ аутсайдери Лихтенштейн устидан ғалаба қозониб, гуруҳда 2-ўринга чиқиб олди. Айни дамда ушбу гуруҳда Арманистон терма жамоаси пешқадамлик қилмоқда.\nПольша терма жамоаси ҳам гуруҳ босқичи 4-тури доирасида ўз учрашувини ўтказди ва Варшавада бўлиб ўтган баҳсда Альбания устидан 4:1 ҳисобида зафар қучди. Айни дамда улар гуруҳда Венгриядан тўплар нисбатига кўра устунлиги учун Англиядан кейинги 2-ўринни эгаллаб турибди.\nШунингдек, куннинг энг кутилмаган натижаси – Евро-2020 ғолиблари, Италия терма жамоаси ўз уйида Болгарияга қарши баҳс олиб бориб, очко йўқотди. 1:1 ҳисобидаги дурангга имзо чеккан Манчини жамоаси очколари сонини 10 тага етказиб олган ҳолда гуруҳда пешқадамликни сақлаб турибди. Гуруҳда уларга энг яқин таъқибчи Швейцария айни дамда 4 очко ортда қолмоқда.\nБугун, 3 сентябрь куни Европа терма жамоалари дам олади. Эртадан гуруҳ босқичининг 5-тур учрашувларига старт берилади.\nГермания Польша Италия Англия Лерой Сане ЖЧ-2022 Болгария Бельгия Лихтенштейн Тимо Вернер\n19 Сентябрь 11:57 31968\n20 Сентябрь 13:55 31366\n20 Сентябрь 18:17 31186\n18 Сентябрь 18:15 31014\n19 Сентябрь 18:13 30769


Савоб ишнинг самараси | Azon.uz - Ахборот-таҳлилий портал\nСавоб ишнинг самараси\n17:00 13.05.2019 727\nҒайратжон бемаҳал чинқирган телефони экранидаги рақамни кўриб сергак тортди. Қўшниси Муҳаббат опа қўнғироқ қилаётганди.\n— Лаббай, ассалому алайкум.\n— Ва алайкум ассалом, Ғайратжон. Саломатмисиз, укам?\n— Шукр, опажон. Ўзингиз омонмисиз? Уйдагилар саломатми?\n— Аллоҳга шукр, ҳаммамиз соғ-саломатмиз. – Енгил тин олган аёл бироз истиҳола билан оҳиста гап бошлади:- Укажон, укаларингиз қишлоқдаги ҳовлига ишлагани кетишганди. Уйда қизлар билан ёлғиз эдик. Тўсатдан оёғимга оғриқ кирди. Касалхонага дўхтиримга олиб боролмайсизми?..\nҒайрат ўйланиб қолди. “Хўп” деса бугун ўртоқлари билан йиғилишиб, чойхона қилишадиган, ундан сўнг бассейнга бориб чўмиладиган эдилар. Бу йиғинни анчадан бери кутаётган эди. “Йўқ” деса... Муҳаббат опа жуда яхши аёл. Бир пайтлари соғлом, гўзал эди. Қўли узатган жойига етар, шу сабабдан кўпчиликка ёрдами текканди. Кутилмаганда қандайдир дард ёпишиб, айни пайтда юролмай қолган. Ғайрат бир пас тараддудланиб турганди, онасининг “Ўзинг хоҳлаб қилган яхшилигингдан кўра, кимнингдир сенга иши тушганида ёрдам берганингнинг савоби кўпроқ бўлади” деганларини эслади. Ёрдам бериши керак ҳар қандай ҳолатда. Ўртоқлари билан чойхонада йиғилишга ҳам улгуради. Сал кечроқ борса ҳам бўларди.\n— Хўп, опажон, майли. Мен олиб бораман, фақат қайтишда бошқа машина топасизлар-да, бир жойга шошилаётгандим,- деди Ғайрат. Аёл севинганидан дуо қилиб кетди.\nМуҳаббат опани қизи ҳамроҳлигида касалхонага олиб боришди. Бир қўлтиғидан Ғайрат, бир қўлтиғидан қизи тутиб олган Муҳаббат опа оғриқ зўридан ранги оқариб кетган, оёғини аранг босарди. Шифокорлар опани ичкарига олиб кириб кетишди. Онасига ҳамроҳлик қилган қизи Ғайратга миннатдорчилик билдириб, кираверишдаги эшикгача кузатиб қўйди.\nОрқасига қайтиш учун машинасини ўт олдирган Ғайратнинг негадир кўнглига оғир юк тушди. Номардлик қилаётгандай, ёрдамига муҳтож инсонни ярим йўлда ташлаб кетаётгандай кўриниб, ўзидан нафратланиб кетди. Ўртоқларига қўнғироқ қилиб, йиғинга кечрооқ боришини, зарур иши чиқиб қолганини айтдию, машинани қулфлаб касалхонага кириб кетди.\nМуҳаббат опанинг қизи билан коридорда чамаси бир ярим соатлар кутиб қолишди. Муолажалардан сўнг оғриғи сал босилган, чеҳрасига ранг югурган Муҳаббат опа ҳамширалар етовида чиқаркан Ғайратни кўриб ҳайрон қолди:\n— Ие, Ғайратжон, шошилаётгандингиз, чоғимда? Кетмадингизми?\n— Йўқ, опа. Иш кейин ҳам битар. Сизни уйингизга олиб бориб қўяй, ундан кейин шошилаётган жойимга борарман...\nҒайрат машинани марказий кўчалар бўйлаб бошқариб кетаркан, Муҳаббат опа хиёбон-боғларда, соя-салқин гўшаларда музқаймоқ, шарбат ичиб ҳордиқ чиқараётган инсонларга ҳавас билан термулиб:\n— Шаҳримиз қандай гўзал-а? Одамларнинг юзидан нур ёғилади. Гўё ҳамма бахтиёр. Гўёки ҳеч кимнинг ғам-ташвиши йўқ. Эҳ, қанийди, аслида ҳам шундай бўлса! Ғам, ташвиш, касаллик ҳеч кимни безовта қилмаса... Балки бундай ҳолатда инсон ҳаётнинг таъмини, қадрини билмасмиди...- деди энтикиб.\nМуҳаббат опа ўйчан оҳангда худди ўзига ўзи гапиргандай оҳиста сўзлар, қўлтиғидан тутиб турган қизи ва рул бошқариб бораётган Ғайрат гўё маҳзун қўшиқ тинглаётгандай сукутда эдилар.\n— Опажон, вақтингиз қандай? Агар бемалолроқ бўлсангиз шаҳар айлантирай, бирор жойда ўтириб овқатлансак, дегандим?- Ғайрат орадаги жимликни бузди.\n— Вой... Жон дейман-ку, лекин сизнинг вақтингизни олмасмиканмиз... Қаергадир шошилаётган эдингиз...- Муҳаббат опа хижолатлик билан жавоб берди.\n— Ўша жойга бормасам бормабман-да! Ҳар куни сиз билан кўчага чиқяпманми?\nШу заҳоти Ғайрат телефонини ўчириб қўйиб, Муҳаббат опа ва қизини шаҳар айлантирди. Овқатландилар, ширинлик, музқаймоқ билан сийнланган Муҳаббат опа тинимсиз йигитни дуо қиларди. Кечга яқин Ғайрат Муҳаббат опа ва қизини уйига ташлаб қўйди. Кун бўйи кўчада юргани учунми ҳорғинликдан кўзлари юмилиб кетаётганди. Ўртоқларининг олдига бормай қўя қолди. “Бир гал менсиз ўтиришса ўтиришибди, дам ола қолай” дея ўйлади ўзича...\nТонгда Ғайрат онасининг хавотирли овозидан уйғонди:\n— Ўғлим, тура қол. Ўртоқларингни дам хотини, дам онаси қўнғироқ қилиб чиқди. Тинчликмикан? Мен уларга сени чойхонага бормаганингни айтдим. Хабар ол-чи, тинчликмикан, болам?..\nНари-бери нонушта қилиб кўчага отланган Ғайрат кеча учрашиш керак бўлган ўртоқларидан биринининг уйига борди.\n— Ғайратжон, болам, ўртоғингни қамаб қўйишибди!- деганча йиғлаб чиққан ўртоғининг онасини кўриб капалаги учиб кетди.\n— Тинчликми, нега қамайди?..\n— Билмадим, болам. Кеча шунақа хабар келди. Жон болам, бориб хабар олайлик, мени ҳам олиб кета қол...\nҲали вазиятни ўзи билмай туриб ўртоғининг онасини хавотирга қўйиб ўзи билан олиб юргичи келмади.\n— Аввал мен бориб нима гаплигини билай, балки бирор тушунмовчилик бўлгандир? Сизга албатта хабар бераман, холажон...\nҒайрат шаҳар ички ишлар бошқармасига бориб вазиятни билишга ҳаракат қилди. Бошқарма масъул ходими кеча тунда бассейнда қотиллик жинояти содир қилингани хабар берилганини, шу сабабдан у ерда бўлганларни эҳтиёт чораси сифатида ушлаб турилганини айтди.\n— Хавотир олманг, суриштирув ишларидан кейин айби бўлмаганларни бу ерда ҳеч ким мажбуран ушлаб турмайди,- деб гапини якунлади ходим. Ғайратнинг юраги ҳапқириб кетди. Кечаги воқеаларни хаёлидан бир-бир ўтказди. “Муҳаббат опа ажойиб аёл-да. Бировга ёмонлиги йўқ. Ҳаммани астойдил яхши кўради. Ҳар қандай ҳолатда шукр қилади, тилидан дуолар, яхши тилаклар тушмайди. Фариштали аёл. Яхшиям кеча шу аёлнинг ёрдам сўраб чўзилган қўлларини рад этмадим. Яхшиям кунимни ўша муштипар аёлни севинтириш учун сарф қилдим. Уларни ярим йўлда ташлаб кетганимда, меҳрини ҳис қилмаганимда шу жиноятга аралашиб ҳозир тутқунликда онамни, аёлимни изтиробга қўйган бўлармидим...” Йигитнинг кўзларидан ёш чиқиб кетди ва чўнтагидан қўл телефонини олиб Муҳаббат опанинг рақамини тера бошлади. Шу онда унинг аёлга чексиз меҳр-муҳаббат билан миннатдорчилик билдиргиси келаётганди...\nҳикоялар яхшилик дуо\n20:05 13.08.2019 1331\n17:00 08.07.2019 1281\n22:00 28.05.2019 1377\n10:10 28.05.2019 1725\n«Аллоҳим, уни кутиб олиб, Ўзинг меҳмон қил!»\n15:00 27.05.2019 1330\nЖаннат гулининг бўсаси\n21:00 20.05.2019 857\n12:50 15.08.2019 2795


18:01 20.03.2018 (Янгиланган 18:06 20.03.2018) Ҳавола олиш\nБирлашган қиролликни оила аъзолари билан бирга қўшиб ҳисоблаганда жами саксонга яқин киши тарк этди\nТОШКЕНТ, 20 мар — Sputnik. Буюк Британия томонидан чиқариб юборилаётган россиялик дипломатлар Лондондаги элчихонани тарк этишди, деб хабар қилди РИА Новости мухбири Мария Табак.\nЎндан зиёд машиналар ва микроавтобуслардан иборат колонна аэропорт томон йўл олган. Ҳамкасбларини кузатишга элчихонанинг барча ходимлари чиқишган.\nРоссиянинг Лондондаги элчиси Александр Яковенко кетаётган дипломатлар билан хайрлашиш учун аэропортга шахсан ташриф буюради.\nЛондон Россиянинг жами 23 нафар дипломатини чиқариб юбормоқда. Британия ҳукумати ушбу қарорни Разведка Бош бошқармаси собиқ офицери Сергей Скрипальнинг ўлимида Россиянинг алоқадорлиги муносабати билан қабул қилганлигини маълум қилган.\nБирлашган қиролликни оила аъзолари билан бирга қўшиб ҳисоблаганда жами саксонга яқин киши тарк этди.\nМосква томонидан жавоб чораси тариқасида чиқариб юборилаётган британиялик дипломатлар тез кунларда ўз ватанларига қайтишади.\nЭслатиб ўтамиз, илгарироқ Буюк Британия бош вазири Тереза Мэй Солсберида разведка бошқармасининг собиқ полковниги Сергей Скрипал ва унинг қизи заҳарлангани сабабли мамлакатдан Россиянинг 23 нафар дипломати чиқариб юборилишини эълон қилганди. Унинг сўзларига кўра, Солсберидаги воқеага "катта эҳтимол билан" Россия алоқадор.\nРоссиянинг Лондондаги элчиси Александр Яковенко мазкур вазиятни изоҳлар экан, россиялик дипломатлар Буюк Британияни 20 март куни тарк этишларини билдирди.\n"Скрипаль иши" бўйича Россия президенти Владимир Путин ҳам муносабат билдирган.\nРоссия раҳбари мамлакатда кимёвий қурол йўқлигини — уни халқаро кузатувчилар назоратида йўқ қилишганини маълум қилган. Шунингдек, Путин Москва суриштирув ишларида ҳамкорлик қилишга тайёр эканлигини, аммо бу борада иккинчи томоннинг ҳам қизиқиши бўлиши кераклигини алоҳида таъкидлаб ўтган.


Ифеани Ифеани: “Бу йилги фаолиятимдан қониқиш ҳосил қилганим йўқ” / CHAMPIONAT.asia\nИфеани Ифеани: “Бу йилги фаолиятимдан қониқиш ҳосил қилганим йўқ”\n19 ноя 19:49\nТеглар : Ифеани ИфеаниМашъал\n“Машъал”нинг нигериялик футболчиси Ифеани Ифеани икки мавсумдирки “газчилар” сафида тўп тепмоқда. Хўш, мавсум якунига етганидан сўнг у “Машъал”да қоладими ёки фаолиятини бошқа жамоада давом эттириши борасида футболчи билан суҳбатлашдик.\n“Машъал”даги икки йиллик фаолияти борасида\n- Ўтган мавсумдаги фаолиятимдан қониқиш ҳосил қилгандим. Чунки кўплаб ўйинларда майдонга тушгандим. Бу йил эса ўзим кутган даражада ўйнай олмадим. Шу боисдан 2021 йилги мавсумдаги фаолиятимдан қониқиш ҳосил қилганим йўқ.\n- “Машъал” билан шартномам муддати шу йил якунига етади. Бироқ келгусида қайси жамоада тўп тепишимни олдиндан айта олмайман. Чунки ҳали бу борада ҳеч ким билан гаплашганим йўқ. Ҳаммасини вақт кўрсатади.\n“Машъал”нинг Суперлигадаги иштироки ҳақида\n“Мен шуни сизга айта оламанки, “Маъшал” Суперлигада қолиш вазифасини бажара олади. Ҳозирда бошқа жамоаларда ҳам имконият яхши. Лекин биз қолган икки ўйинда ижобий натижа кўрсатган ҳолда бу вазифани уддасидан чиқа оламиз.\nЭнг қийин баҳс борасида\n“Менимча, мавсумдаги энг қийин ўйин сифатида Муборакда “Локомотив”га қарши кечган баҳсни айта оламан. Шу куни ютқазиб қўйдик. Шу ўйин биз учун оғир ўтди.\n20 ноя 07:35:59\nBu mavsum qoniqmagan bo‘lsang keyingi yil qoniqarsan


Автор: Сабрижамил Февраль 12, 2021\nТуман ҳокимлигининг катта мажлислар залида сектор раҳбарлари ва ёшлар учрашуви бўлиб ўтди.\nУнда туман ҳокими Ў.Машарипов, туман прокурори Р.Жуманиязов, туман Давлат солиқ инспекцияси бошлиғи Ж.Рўзимов, туман ички ишлар бўлими бошлиғи Х.Машарипов ҳамда тегишли ташкилот раҳбарлари, “Ёшлар дафтари”га киритилган ва тумандаги бир гуруҳ фаол ёшлар иштирок қилдилар.\nСамимий ва очиқ мулоқот тарзида бўлиб ўтган учрашувда ёшларимиз ўзларини қийнаётган муаммо ва таклифлари юзасидан сектор раҳбарларига тўғридан-тўғри мурожаат қилдилар.\nБарча мурожаатлар белгиланган тартибда рўйхатга олиниб, ҳал қилиш бўйича тегишли ташкилот раҳбарларига топшириқлар берилди ва ижроси сектор раҳбарлари томонидан қатъий назоратга олинди.\nЎтказилган учрашувда Дзюдо бўйича Осиё ўйинлари чемпиони, Гулноза Матниёзованинг Венгерядан туриб сектор раҳбарларига онлайин миннатдорчилик билдиргани барча қатнашчиларда ўзгача кўтаринкилик ва фахр туйғусини уйғотди. Сўнгра Гулноза Матниёзованинг онасига туман ҳокими миннатдорчилик тариқасида ноутбукни топширди.\nШунингдек, сектор раҳбарлари ва ёшлар учрашуви давомида 11 нафар спортчиларимизга ва 9 нафар фан олимпиадаси ғолибларига телевизор ҳамда китоблар эсдалик тариқасида туман ҳокими Ўктам Машарипов томонидан берилди.\nЎтказилган бундай учрашувлар ёшларнинг келгусида ўз ўрнинни топишида муҳим аҳамият касб этади.


Президент: “Биз бошлаган ислоҳотларимизни қатъий давом эттирамиз...” — Teletype\nПрезидент: “Биз бошлаган ислоҳотларимизни қатъий давом эттирамиз...”\n⚫ Кейинги икки йилда судлар мустақиллигини таъминлаш бўйича ҳам муҳим чоралар кўрилди. Жумладан, жорий йилнинг ўзида 1 минг 881 та жиноят иши далиллар етарли бўлмаганлиги сабабли тугатилди, судлар томонидан 590 нафар шахс оқланди. Ваҳоланки, бу рақам 2016 йилда – эътибор беринг – бор-йўғи 28 тани, 2017 йилда эса 263 тани ташкил этган эди.\n⚫ Жамоат тартибини сақлаш ва ҳуқуқбузарликнинг барвақт олдини олиш борасидаги саъй-ҳаракатларимиз, аввало, кенг жамоатчиликнинг иштироки билан умумий жиноятчиликни 36 фоизга камайтиришга эришилди. 3 минг 205 та ёки 35 фоиздан зиёд маҳаллада эса биронта ҳам жиноят содир этилмади.\n⚫ Дунёдаги 39 та мамлакат фуқароларига виза бериш тартибининг соддалаштирилгани, электрон виза тизими жорий қилингани натижасида юртимизга бу йил қарийб 4 миллион хорижлик сайёҳ ташриф буюрди.\n⚫ Таълим тизимининг кейинги босқичи – олий таълим соҳасида ҳам салмоқли ислоҳотлар олиб борилмоқда.\n⚫ Конституциямизда аҳолининг муҳим ижтимоий ҳуқуқи сифатида кафолатланган пенсия таъминоти келгуси йилларда ҳам энг долзарб масалалардан бири бўлиб қолади. Жумладан, 2019 йилдан бошлаб пенсия тўловининг юқори чегараси энг кам ойлик иш ҳақининг 8 баробаридан 10 баробарига оширилади ва ишлаётган пенсионерларга пенсиялар тўла миқдорда тўланади.\n⚫ Кейинги икки йилда фуқароларимизнинг конституциявий ҳуқуқ ва эркинликларини рўёбга чиқариш, турмуш шароитларини яхшилаш, йиллар давомида тўпланиб қолган муаммоларни ҳал этишга қаратилган 90 та қонун ҳамда 2 мингдан зиёд фармон ва қарорлар қабул қилдик.\n⚫ Юртимиз тинчлиги, Ватанимиз равнақи, фуқароларимизнинг ҳуқуқ ва эркинликларини таъминлаш, ўғил-қизларимизнинг илмга, ҳунарга бўлган интилишларини ҳар томонлама кучайтириш, тадбиркорлик ташаббусларини қўллаб-қувватлаш келгусида ҳам ислоҳотларимиз марказида бўлади.\nЧунки, билимли авлод – буюк келажакнинг, тадбиркор халқ – фаровон ҳаётнинг, дўстона ҳамкорлик эса – тараққиётнинг кафолатидир!


Мухтор Худойқулов журналистика, масалчилик ва шоир Жўқининг яратилиши ҳақида - BBC O'zbek\nImage caption Мухтор Худойқулов ўзбек масалчилигига салмоқли ҳисса қўшган\n"Қишлоғимиз район марказидан анча узоқ, хилватгина, сўлим бир гўша эди. Олдидан катта Фарғона канали ўтган. Шу каналнинг қурилишини ҳам биламан, жуда кичкина бола эдим. Эс-эс эслайман, қандай одамлар, сувлар қандай келганини...Ундан кейин уруш йиллари, Иккинчи Жаҳон Уруши, дейилади ҳозир бизда, акам билан бирга мактабга бориб ўқирдик. Ҳамма синфларни битта қилиб ўқитишарди. Ёшлигимиз шундай ўтган. Шу Фарғона канали бўйларида мол-қўй боқиб юриб, қўлимизга қанақа китоб тушса, ўқирдик-да. Қанақа китоблар ўқимаганмиз, нималарни орзу қилмаганмиз. Китоб бизнинг доимий ҳамроҳимиз, биз учун бир мўъжиза, бизни дунё билан боғловчи бир восита эди", дея эслайди устоз Худойқуловнинг ўзи.\n"1959 йил олийгоҳни битирдик. Унгача амалиётга бориб, ўша ерда ёшлар газеталаридан бирида ишлай бошладим. Кейин республика марказий газетаси "Қизил Ўзбекистон" дейиларди ўша пайтда, кейин "Совет Ўзбекистони" бўлди, шунда фаолият олиб бордим. Ундан кейин "Муштум" журналида бир неча йиллар меҳнат қилдим", дейди у.\n"Ёшликдан қизиқардим адабиётга. Турли шеърлар ёзиб юрардим. Ундан кейин масалга қизиқдим, масаллар ёздим ва қатор масал китоблари чиқардим", дейди у.\nМухтор Худойқулов - 100дан ортиқ шеърий ва насрий масаллар, ҳажвий шеърлар муаллифи. Ёзувчи ўзининг "Минг бир масал" номли китоби бугунги кунда чоп этилиб ўқувчилар қўлига етиб бораётгани ҳақида айтади.\n"Завқийнинг "Аҳли раста ҳажви" деган асари сизга маълум бўлса керак. Ўзининг давридаги камчиликларини, ўша пайтдаги бой-боёнларни ҳажв қилиб ўтган. Мен "Ҳажв аҳли қалам" деб, 70га яқин шоирга шеърий ҳазил ёзгандим", дейди шоир ва олим Мухтор Худойқулов.\nМухтор Худойқулов буюк Хитой файласуфи Конфуцийнинг шеърий тарздаги ҳикматларини ҳам ўзбек тилига ўгириб, "Ҳикматлар" деб номланган рисолага жамлаган.\nУнинг "Журналистика ва пулицистика" деб номланган китоби ҳали ҳам матбуот назарияси бўйича асосий қўлланма сифатида фойдаланилади.\nБи-би-си: Хўжанддан хат йўллаган Ўктам Ризаев университетнинг журналистика бўлими талабаси экан, унинг мактубини ўқиб берсам: "Авваламбор ассалому алайкум,ман ўзим журналистикада ўқийман, шу соҳа борасида саволларим бор! Ҳаққоний журналист бўлиш учун қандай китоблар тавсия қилган бўлар эдингиз? Биламан, журналистика қийин касб, бошида манга қарши чиққанлар ҳам бўлди, касб қийинчиликларидан тўйиб, уни тарк этмоқчи бўлганмисиз? Ўз ютуқларингиз сири нимада деб ўйлайсиз!" Марҳамат, домла.\nМухтор Худойқулов: Мен жуда хурсанд бўлдим, Хўжандда ҳам Журналистика факультети (бўлими) очилган экан. У кишига мен муваффақият тилайман, у ердаги ҳамкасбларга, домлаларга. Журналистика ҳам бошқа касблар каби касб, лекин унинг ўзига хос жиҳатлари бор. Журналистика икки нарсани талаб қилади. Биринчиси, лаёқат. Ҳаётда кўрганларни, дунёни сўз билан тасвирлаш лаёқати... Кейин техника воситалари - ёзиб олиш ускуналари, фотоаппаратлар қўшилади бунга. Лекин, барибир, сўз биринчи ўринда туради. Иккинчидан, бу ижтимоий касб, жамиятга, халққа хизмат қилади. Шунинг учун, унинг ўзига хос функциялари, принциплари, тамойиллари, қонуниятлари бор. Масалан, мен "Журналистика ва публицистика" деган китобимда матбуотнинг назарияси, қонуниятлари, ҳаққонийлик тамойилини ҳам кўрсатиб ўтганман. Матбуот, аввало, ҳаққоний бўлиши керак. Нима учун? Чунки, матбуотни инсонлар дунёни билиб туриш учун ихтиро қилишган. Дунё тўғрисида маълумот олиш учун яратишган. Шунинг учун, унинг ҳаққоний бўлиши, албатта, шарт. Кибернитика бўйича Винер деган олим: "Тўғри информация, тўғри ҳаёт", дейди. Тўғри маълумот олсангиз, ҳаётингиз тўғри кетади. Битта ёлғон информация аралашиб кетиб қолса, қанчалик мураккаблик келиб чиқади... Энди қандай китоблар, дейдиган бўлсак, мана рус тилида китоблар бор. Тожикистонда матбуот, журналистика соҳасида қандай китоблар ёзилган, билмайман, лекин у киши агар ўзбекча ўқиса, "Журналистика ва публицистика" деган китобимда матбуотнинг ҳаққонийлиги тўғрисида ҳам алоҳида маълумотлар бериб ўтилган.\nБи-би-си: Энди бугун ўзбек журналистлари ҳаётни қанчалар ҳаққоний акс эттиришаяпти? Лондондан хат йўллаган Шоҳрух ҳам: "Бугун ўзбек журналистикаси дуч келаётган энг долзарб муаммолар нима?" - деб сўраган.\nМухтор Худойқулов: "Ҳозирги ўзбек матбуотида нима етишмаяпти", дейилса, кўпроқ репортёрлик, шу куннинг воқеаларини тўғридан-тўғри, тез хабар қилиб бериш камроқ. Умумий, таҳлилий мақолалар кўп бўлади. Интервю жуда кўпайиб кетди, кўпинча, санъаткорларнинг ҳаёти, бошқалар тўғрисида савол-жавоблар чиқади. Энг муҳим масалалар бўйича, ҳаётда бўлаётган воқеа-ҳодисаларни қандай бўлса, шундайлигича бевосита кўрсатадиган материаллар камроқ бўлиб кўриняпти.\nБи-би-си: Қаердан эканларини ёзмаган Ботир исмли мухлисимиз эса: "Ассалому алайкум, домла, яхшимисиз? Сиз охирги 50 йил ичидаги Журналистика факультетидаги талаба ёшларни қандай баҳолайсиз? Масалан, мустақилликнинг илк йилларидаги талабалар анча кенгроқ фикрли ва эркинроқ эмас эдими? Ҳозирги ёшларни таққослаганда нима деган бўлар эдингиз?" - дея жавобингиз учун олдиндан раҳмат айтиб қолибдилар.\nБи-би-си: Номларини ёзмаган тингловчимиз: "Сизнинг қаламингизга мансуб "Шоир Жўқи, шеърингни ўқи" деган сатрлар шунчалик оммалашиб кетганки, кўпчилик уни фолклор , деб ўйласа керак. Сиздан кейин фақат Анвар Обиджоннинг Гулматини тилга олиш мумкин. Шу персонаж хаёлингизга қаердан келган? Унинг номи нима учун "Жўқи"?" деб сўрабдилар. Марҳамат, домла.\nМухтор Худойқулов: Бу жуда ажойиб савол бўлибди. Мени ёш пайтларимдаги ижодимни эсга солди. Бу ўтган асрнинг 70-йилларда яратилган. Ўша пайтлар "Телевизион миниатюралар театри" бўларди. Миниатюралар ёзиб берардик. Шу бир образ пайдо бўлди. Мен Лабзак маҳалласида турардим, ўзи Фарғоналикману, лекин бу ерга келиб яшашим шу ер эди. Маҳалламизда бир чиройли, соддагина, оқкўнгил йигитча бор эди. Негадир уни ҳамма: "Жўқи", деб чақирарди. Шу хаёлимдан бир ўтган. Шундан кейин бу образ баъзи шоирларнинг шеърларига пародия сифатида пайдо бўлган. Ўша пайтда ўзини катта ижодкор деб билувчи шоир чиқиб: "Ҳурматли пахтакооор", деб ўқияпти-да, қўлида қоғоз, ундоқ - мундоқ мурожаат қиляпти, гўё. Мен жуда кулгили туюлди-да: "Маҳалла қоровули, шақилдоғингни чал", деган тарзда киноя билан биринчи шеърлар шунақа яратилганди. Шундан кейин: "Трамвайда юрганда Жўқи, бекор турмай шеърингни тўқи, бориб холангга ўқи", дея енгил-елпи ёзадиган, жўн ёзадиган шоирларнинг шеърларига киноялар ёзилди. Кейин уни Жўқи Жавҳар деб номладик. Ўша пайтда буни Ҳасан Йўлдошев деган артист жуда чиройли ўқир эди. Эргаш Каримов ўйнади. Шундай тарзда халқ орасида оммалашиб кетди. Мен шундан хурсандман. Жўқи билмай туриб, жамиятнинг кўрпасини очиб қўядиган образ эди-да. Хуллас, у шеъриятга ёқмайдиган, шеъриятга тўғри келмайдиган нарсаларни танқид қилиш учун яратилган эди. Афсуски, бошқа ишлар билан бўлиб, уни бошқа давом эттира олмадим.\nБи-би-си: Мухлисимиз яна сўраяптилар: "70-80- йилларда "Телевизион миниатюралар театри" муаллифлари орасида бот-бот чиқиб турардингиз. Ҳозир ҳам қатнашиб турасизми?"\nМухтор Худойқулов: Ўша пайтда "Телевизион миниатюралар театри"га энг фаол ёзадиганлардан биттаси мен эдим. Устозимиз Саид Аҳмад ака ва бошқа муаллифларимиз ёзганлари қўшилиб, "Учрашув" деган миниатюрам асосида филм олинганди. У пайтда соч қўйиб, сочини узун қилиб юрадиган болаларни танқид қилиш бор эди. Яъни, қишлоқдан кетиб, кўчаларда санқиб, олифта бўлиб юрадиган болаларни устидан кулардик. Ўшани Эргаш Каримов жуда чиройли ўйнаган. "Жорж Морж" деган бир миниатюрам кино бўлиб қолган. Энди ҳозирга келиб, замон ўзгарди, қийин миниатюраларни телевидение ҳам, томошабинлар ҳам кўтармай қолди. Енгил-елпи кулгу бўлиб кетди. Яқинда бир режиссёр шуни тиклаш ниятида 3-4та нарса сўради. Мен уни ёзиб бердим. Нимагадир чиқмади энди. Ҳар бир даврнинг ўзини ашуласи, ўзини чилдирмаси бўлади, шекилли. Лекин, халқ ҳали-ҳали ўша даврни эслайди, кулади. Шундан хурсандмиз.\nБи-би-си: "Сиз масалчилик бўйича эҳтимолки, ягона ёзувчи ва мутахассис саналасиз - сўнгги йиллар Ўзбек адабиётида айнан масалчилик, мақолчилик ва бошқа халқ оғзаки ижодини ўрганиш, ривожлантириш оқсаб бормоқда. Нималар қилиш керак, деб ўйлайсиз? Ҳарқалай, булар ўзбек тафаккурининг устунларидан эмасми?" деб сўрайди Мухлис номи билан хат йўллаган тингловчимиз.\n"Устимга нима юк юклашлари билан ишим йўқ. Менга ҳақи тўланса, бўлди", - дерди ҳаммол. У тирикчилик қули эди.\n"Қаддинг нега букук", - деб сўрашди ўроқдан. Ўроқ индамасдан ўришда давом этди. Унинг қадди меҳнатдан букулгани шундоққина кўриниб турарди.\n"Ўғрилик қилишга уялмайсанми", - деб сўрашди бир ўғридан. "Уялганимдан юзимга ниқоб тутиб оламан-да", - деди у.\nМухтор Худойқулов: Бугунги кунда масал жанрида ижод қилаётганлар унча кўп эмас. Биздан ёшлари каттароқ масалчилардан Ямин Қурбоновнинг китоблари чиқди, шекилли, китоб магазинда кўрдим, сотиб ололганим йўқ. Лекин, ёшлар бу жанрнинг қийинчиликларидан қўрқишадими, кам бу соҳага қизиқувчилар. Сабр-тоқат керак бўлади, кузатиш керак бўлади. Ҳали ёшлар бу жанрни давом эттирса керак. Мен "Минг бир масал" деган китоб ёздим. Жуда қийинчилик билан бир қисмини, "Кўз бўлмаса, пешона" деб чиқаргандим. Иккинчи китобни ҳеч чиқара олмадим. Ўз маблағимга чиқариш ҳаракатида юрибман ҳозир. Чиқариш қийин. Бу соҳанинг ҳам ўзига хос масалалари, қийинчиликлари бор.\nБи-би-си: Сизга ҳам мустаҳкам соғлик тилаймиз!\nAwareness Projects ташкилоти асосчиси Дмитрий Нуруллаев билан суҳбат


Увиромед | medu.uz - Дорилар ҳақида маълумотлар ўзбек тилида\nHome Йўриқномалар Увиромед\nПрепаратнинг савдо номи: Увиромед\nфаол модда: валацикловир (валацикловир гидрохлориди шаклида) 500 мг ёки 1000 мг.\nёрдамчи моддалар: микрокристалл целлюлоза, повидон К30, сувсиз коллоид кремний диоксиди, магний стеарати.\nқобиғини таркиби: оқ опадри II 85F18422 (қисман гидролизланган поливинил спирти, титан диоксиди, макрогол, тальк).\nУвиромед 500 мг: узунчоқ, икки томонлама қавариқ, бир томонида «U500» гравировкаси бўлган оқ рангли плёнка қобиқ билан қопланган таблеткалар.\nУвиромед 1000 мг: узунчоқ, икки томонлама қавариқ, бир томонида «U1000» гравировкаси ва бошқа томонидан бўлиш учун рискаси бўлган оқ рангли плёнка қобиқ билан қопланган таблеткалар.\nУвиромед – вирусларга қарши препарат. Одам организмида валацикловир валацикловиргидролаза таъсирида ацикловир ва L-валинга тез ва тўлиқ айланади. In vitro шароитларида ацикловир Herpes simplex вирусининг 1 ва 2 турлари, Varicella zoster ва Эпштейн-Барр, цитомегаловирус (ЦМВ) ва одам герпес вирусининг 6 турига нисбатан специфик ингибиция қилувчи фаолликка эга. Ацикловир фосфор гуруҳини бириктириши ва фаол шакли ацикловир трифосфатга айланган заҳоти вируслардаги дезоксирибонуклеин кислотаси (ДНК) синтезини ингибиция қилади. Фосфорланишини биринчи босқичи вирусга специфик ферментлар иштирокида амалга ошади. Herpes simplex, Varicella zoster ва Эпштейн-Барр вируслари учун бундай фермент бўлиб вирус томонидан шикастланган ҳужайраларда мавжуд бўлган вирус тимидинкиназа ҳисобланади. Фосфорланишга қисман селективлик ЦМВ да сақланади ва UL 97 фосфотрансфераза генининг маҳсулоти орқали намоён бўлади. Ацикловирни специфик вирус ферменти томонидан фаоллашуви унинг юқори даражада селективлиги билан тушунтирилади.\nАцикловирни фосфорланиш жараёни (монофосфатдан трифосфатга ўтиши) ҳужайра киназалари томонидан тугатилади. Ацикловир трифосфати вирусдаги ДНК-полимеразани рақобатли ингибиция қилади ва нуклеозидни аналоги сифатида вирус ДНК сига сафланади, бу ҳолат ДНК занжирини облигат (тўлиқ) узилишига, ДНК синтезини тўхташига ва ниҳоят вирус репликациясини блокланишига олиб келади.\nИммунитети сақланган валацикловирга сезувчанлиги паст бўлган Herpes simplex ва Varicella zoster вируслари жуда кам (0,1% дан кам) учрайди, аммо баъзида иммунитетни оғир даражадаги бузилишлари бўлган пациентларда, масалан суяк кўмиги кўчириб ўтказилган, хавфли ўсмалари борлиги сабабли кимёвий даволаш олаётган ва одам иммунитет танқислиги вируси (ОИТВ) билан инфекцияланган пациентларда аниқланиши мумкин.\nРезистентлик вирусдаги тимидинкиназани танқислиги билан ифодаланади, бу ҳолат одам организмида вирусни ҳаддан ташқари тарқалишига олиб келади. Баъзида ацикловирга сезувчанликни пасайиши вирусдаги тимидинкиназа ёки ДНК-полимераза тузилиши бузилган вирус штаммларини пайдо бўлиши билан ифодаланади. Вируснинг бундай турларини вирулентлиги унинг ёввойи штаммини эслатади.\nСўрилиши. Ичга қабул қилинганидан сўнг валацикловир меъда-ичак йўллари (МИЙ) дан яхши сўрилади, ацикловир ва L-валинга тез ва деярли бутунлай айланади. Ушбу ўзгаришлар одам жигаридан ишлаб чиқариладиган валацикловиргидролаза ферменти томонидан катализланади.\n0,25-2 г валацикловир бир марта қабул қилинганидан сўнг буйрак фаолияти нормал бўлган соғлом кўнгиллиларда ацикловирнинг қон плазмасидаги максимал концентрацияси (Сmax) ўртача 10-37 мкмоль/л (2,2-8,3 мкг/мл) ни ташкил этади, ушбу концентрацияга эришиш вақти медианаси – 1-2 соатни ташкил этади.\nВалацикловир 1 г дан бошлаб дозада қабул қилинганида ацикловирнинг биокираолишлиги 54% ни ташкил этади ва овқат қабул қилишга боғлиқ эмас.\nПлазмада валацикловирнинг Сmax ацикловирнинг концентрациясидан атиги 4% ни ташкил этади ва бунга препарат қабул қилингандан сўнг ўртача 30-100 минутдан кейин эришилади; 3 соатдан кейин Сmax даражаси дастлабки даражада қолади ёки пасаяди.\nАцикловирни плазма оқсиллари билан боғланиш даражаси жуда паст – тахминан 15%. Ацикловир организмнинг тўқималарига, айниқса жигар, буйраклар, мушаклар, ўпкаларга тез тақсимланиди. У шунингдек қин секрети, цереброспинал суюқлик ва герпес пуфакчаларидаги суюқликка ҳам ўтади.\nБуйрак фаолияти нормал бўлган пациентларда ацикловирнинг ярим чиқарилиш даври (Т1/2) бир марталик дозаси ва такроран қўлланганидан сўнг тахминан 3 соатни ташкил этади. Валацикловир сийдик билан, асосан ацикловир ҳолида (дозанинг 80% дан кўпроқ қисми) ва унинг 9-карбоксиметоксиметилгуанин метаболити кўринишида чиқарилади, ўзгармаган ҳолда препаратнинг 1% дан камроқ қисми чиқарилади.\nТерминал босқичидаги буйрак етишмовчилиги бўлган пациентларда ацикловирнинг Т1/2 тахминан 14 соатни ташкил этади.\nHerpes simplex ва Varicella zoster вируслари билан инфекцияланган пациентларда, шунингдек кекса ёшдаги пациентларда, шунингдек жигар циррози бўлган пациентларда ацикловирнинг фармакокинетикаси аҳамиятли даражада бузилмайди.\nБуйрак фаолиятини оғир даражадаги бузилишлари бўлган пациентларда ацикловирнинг Сmax соғлом пациентлардагига нисбатан тахминан икки марта юқори бўлади, ацикловирнинг Т1/2 5 марта ошади. Валацикловирнинг асосий метаболити ацикловир кўкрак сути билан ажралиб чиқади. Валацикловир ичга 500 мг дозада қабул қилинганидан сўнг кўкрак сутидаги ацикловирнинг Сmax уни она плазмасидаги мувофиқ концентрациясидан 0,5-2,3 марта (ўртача 1,4 марта) юқори бўлган. Кўкрак сутида мавжуд бўлган ацикловирнинг “концентрация-вақт” эгри чизиғи остидаги майдонини она плазмасидаги ацикловирнинг AUC га нисбати 1,4-2,6 (ўртача 2,2) ташкил этган. Кўкрак сутидаги ацикловирнинг концентрациясини ўртача қиймати – 2,24 мкг/мл. Онага валацикловир 500 мг дозада кунига 2 марта буюрилганида, бола ацикловирни кунига тахминан 0,61 мг/кг дозада қабул қилинганида кузатиладиган ацикловирнинг таъсирига учрайди. Ацикловирни кўкрак сутидан Т1/2 қон плазмасидан Т1/2 билан бир хил бўлади. Валацикловир она плазмаси, кўкрак сути ёки болани сийдигида ўзгармаган ҳолда аниқланмайди.\nҲомиладорликнинг кечки муддатларида валацикловир 1 г дозада қабул қилинганидан сўнг барқарор суткалик AUC кўрсаткичи, ацикловир суткада 1,2 г дозада қабул қилинганида кўрсаткичга нисбатан тахминан 2 марта юқори бўлган. Ҳомиладорликда валацикловирнинг фармакокинетик ҳусусиятлари ўзгармайди.\nВалацикловирни 1 г ва 2 г дозада қабул қилиш ОИТВ билан инфекцияланган пациентларда валацикловирни тақсимланиши ва унинг фармакокинетик кўрсаткичларини соғлом шахсларга нисбатан издан чиқармайди.\nВалацикловирни 2 г дозада суткада 4 марта олаётган, аъзолар кўчириб ўтказилган реципиентларда ацикловирни Сmax препаратни айнан шундай дозада олаётган соғлом кўнгиллилардаги Сmax га тенг ёки устун бўлади, уларда AUC суткалик кўрсаткичлари аҳамиятли даражада юқори бўлган.\nтери ва шиллиқ қаватларни оддий герпес вируси (шу жумладан биринчи марта аниқланган ва қайталанувчи генитал герпес) чақирган инфекцияларни қайталанишларини даволаш ва олдини олиш;\nлабиал герпесни даволаш;\nагар препарат хавфсиз жинсий алоқа билан бирга супрессив даволаш сифатида қабул қилинса, соғлом шерикни генитал герпес билан инфекцияланиш хавфини пасайтириш;\nкатталар ва 12 ёшдан ошган болаларда аъзолар кўчириб ўтказилганида ривожланадиган цитомегаловирус инфекциясини олдини олиш (буйраклар кўчириб ўтказилган пациентларда транслантатни ўткир кўчиш реакциясини яққоллигини, оппортунистик инфекциялар ҳамда Herpes simplex ва Varicella zoster чақирган бошқа вирусли инфекцияларни ривожланиши камайтиради) учун қўлланади.\nУвиромед препарати ичга қабул қилинади.\nЎраб олувчи герпесда 1000 мг дан суткада 3 марта 7 кун давомида буюрилади.\nОддий герпесда – 500 мг дан суткада 2 марта буюрилади. Қайталанганида даволаш курси 3 кунни ёки 5 кунни ташкил этиши керак. Биринчи оғир кечувчи ҳуружларида даволаш давомийлиги 10 кунгача узайтирилиши мумкин (қайталанишларда Увиромедни продромал даврида буюрган афзал ёки касалликни биринчи симптомлари пайдо бўлганида, яъни чимчилаш, қичишиш, ачишиш белгилари пайдо бўлганида буюрган афзал).\nЛабиал герпесни даволаш учун препаратни 2 г дозад 2 марта 1 кун давомида буюриш самаралидир: иккинчи дозаси биринчи дозани қабул қилинганидан сўнг тахминан 12 соатдан кейин (аммо камида 6 соатдан кейин) қабул қилиниши керак (ушбу даволаш тартибини 1 кундан ортиқ қўллаш мумкин эмас, чунки маълум бўлиши-ча, қўшимча клиник имтиёз бермайди).\nОддий герпес вируси чақирган инфекциянинг қайталанишларини олдини олиш учун: иммунитети сақланган пациентларда – 500 мг дан суткада 1 марта; қайталанишлари жуда кўп (йилига 10 ва ундан кўп) бўлганида – 250 мг дан суткада 2 марта; иммунитет танқислиги бўлган катта ёшдаги пациентлар учун 500 мг дан суткада 2 марта буюрилади. Даволаш курсининг давомийлиги: 4-12 ойни ташкил этади.\nСоғлом жинсий шерикни генитал герпес билан инфекцияланишини олдини олиш учун: иммунитети сақланган ва зўрайишларни сони йилига 9 мартагача кузатиладиган инфекцияланган гетеросексуал катталарга – 500 мг дан кунига 1 марта 1 йил ва ундан кўп, жинсий алоқа мунтазам равишда бўлганида ҳар куни, номунтазам жинсий алоқаларда Увиромедни қабул қилишни кўзланган жинсий алоқадан 3 кун олдин бошлаш керак (бошқа беморлар популяцияларида инфекцияланишни олдини олиш юзасидан маълумотлар йўқ).\nЦитомегаловирус инфекциясини олдини олиш учун: катталар ва 12 ёшдан ошган ўсмирларга – 2 г дан суткада 4 марта (трансплантациядан кейин имкон борича эртароқ) буюрилади. Даволаш курсининг давомийлиги: 90 кун, аммо хавф юқори бўлган беморларда даволаш давомлироқ бўлиши мумкин. Препаратнинг дозасини буйрак фаолияти аҳамиятли даражада пасайган пациентларда камайтириш тавсия этилади.\nТурли терапевтик кўрсатмаларда Увиромед препаратини креатинин клиренсига (КК) қараб дозалаш тартиби\nҚўлланилиши Креатинин клиренси\n(мл/мин) Валацикловирнинг дозаси\nСувчечак вируси (СВ) чақирган инфекциялар\nИммунитети сақланган катта ёшдаги пациентларда ва иммунитети сусайган катта ёшдаги пациентларда ўраб олувчи герпес (ўраб олувчи темиратки) ни даволаш ≥ 50 1000 мг суткада 3 марта\n30 дан 49 гача 1000 мг суткада 2 марта\n10 дан 29 гача 1000 мг суткада 1 марта\n< 10 500 мг суткада 1 марта\nОддий герпес вируси (ОГВ) чақирган инфекциялар\nОГВ инфекциясини даволаш\n– иммунитети сақланган катта ёшдаги пациентлар ва ўсмирлар ≥ 30 500 мг суткада 2 марта\n< 30 500 мг суткада 1 марта\n– иммунитети суст бўлган катта ёшдаги пациентлар ≥ 30 1000 мг суткада 2 марта\n< 30 1000 мг суткада 1 марта\nИммунитети сақланган катта ёшдаги пациентлар ва ўсмирларда лаб герпеси (лаб иситмаси) ни даволаш (муқобил 1 кунлик даволаш тартиби) ≥ 50 2000 мг суткада 2 марта\n10 дан 29 гача 500 мг суткада 2 марта\nОГВ инфекциясини супрессияси\n– иммунитети сақланган катта ёшдаги пациентлар ва ўсмирлар ≥ 30 500 мг суткада 1 марта\n< 30 250 мг суткада 1 марта\n– иммунитети суст бўлган катта ёшдаги пациентлар ≥ 30 500 мг суткада 2 марта\nКатталар ва ўсмирларда бутун аъзолар кўчириб ўтказилган реципиентларда ЦМВ ни олдини олиш ≥ 75 2000 мг суткада 4 марта\n50 дан < 75 гача 1500 мг суткада 4 марта\n25 дан < 50 гача 1500 мг суткада 3 марта\n10 дан < 25 гача 1500 мг суткада 2 марта\n< 10 ёки диализ 1500 мг суткада 1 марта\nГемодиализдаги пациентларга Увиромед препаратини гемодиализ сеанси тугаганидан сўнг дарҳол КК минутига 15 мл дан кам бўлган пациентларга қўлланадиган дозада қўллаш тавсия этилади.\nГемодиализдаги пациентларга препаратни гемодиализ сеанси тугаганидан сўнг буюриш керак. креатинин клиренси (КК) ни тез-тез, айниқса, буйрак фаолияти тез ўзгарадиган даврларда, масалан, трансплантациядан сўнг ёки трансплантат битиб кетганидан сўнг дарҳол аниқлаш керак. Бунда Увиромеднинг дозаси КК кўрсаткичларига мувофиқ равишда коррекция қилинади.\nЖигар фаолиятини бузилиши: енгил ва ўртача даражадаги жигар циррозида (жигарнинг синтетик фаолияти сақланган) препаратнинг дозасига тузатиш киритиш талаб этилмайди.\nОғир даражадаги жигар циррози (жигарнинг синтетик фаолиятини бузилиши ва портал тизим ва умумий қон-томирлар ҳавзаси ўртасида шунт бўлган) бўлган пациентларда фармакокинетик маълумотлар ҳам препаратнинг дозасига тузатиш киритиш кераклигидан далолат беради, аммо бундай патологияда уни клиник қўллаш тажрибаси чекланган. Кекса ёшдаги шахсларда буйрак фаолиятини аҳамиятли даражада бузилишидан ташқари ҳолатларда препаратнинг дозасига тузатиш киритиш талаб этилмайди. сув-электролитлар мувозанатини адекват равишда тутиб туриш керак.\nНожўя самараларни учраш тезлигини қуйида келтирилган кўрсаткичлари қуйидаги тарзда аниқланган: тез-тез (≥ 1/100 дан < 1/10 гача), тез-тез эмас (≥ 1/1000 дан < 1/100 гача), кам ҳолларда (≥ 1/10000 дан < 1/1000 гача), жуда кам ҳолларда (< 1/10000), учраш тезлиги аниқланмаган – учраш тезлиги кўрсаткичларини мавжуд бўлган маълумотлар бўйича баҳолаш мумкин эмас.\nВалацикловир қўлланганида энг кўп ривожланадиган ножўя реакциялар: бош оғриғи ва кўнгил айниши; жиддийроқ ножўя реакциялар: тромботик тромбоцитопеник пурпура / гемолитик-уремик синдром, ўткир буйрак етишмовчилиги ва неврологик бузилишлар ҳисобланади.\nМИЙ аъзолари томонидан: тез-тез – кўнгил айниши; кам ҳолларда – қоринда дискомфорт, шу жумладан қоринда оғриқ; қусиш, диарея; жуда кам ҳолларда – жигарнинг функционал синамаларини қайтувчи бузилишлари, улар баъзида гепатитни кўринишлари сифатида баҳоланади.\nҚон ва лимфа тизими томонидан: жуда кам ҳолларда – лейкопения (асосан иммунитети суст бўлган пациентларда), тромбоцитопения, учраш тезлиги номаълум – нейтропения, апластик анемия, лейкопластик васкулит, тромботик тромбоцитопеник пурпура.\nИммун тизими томонидан: жуда кам ҳолларда – анафилаксия.\nРуҳий бузилишлар ва нерв тизими томонидан бузилишлар: тез-тез – бош оғриғи; тез-тез эмас – ажитация, жумладан тажаввузкор ҳаракатлар; кам ҳолларда – бош айланиши, онгни чалкашиши, галлюцинациялар, ақлий қобилиятни пасайиши; жуда кам ҳолларда – қўзғалувчанлик, тремор, атаксия, дизартрия, психотик симптомлар (шу жумладан, маниялар), депрессия, тиришишлар, энцефалопатия, кома. Санаб ўтилган симптомлар орқага қайтувчан ва одатда жигар фаолиятини бузилиши бўлган беморларда ёки бошқа касалликлар фонида кузатилади. ЦМВ инфекциясини олдини олиш учун валацикловирнинг юқори дозалари (суткада 8 г) ни олаётган, аъзолар кўчириб ўтказилган беморларда неврологик реакциялар кичикроқ дозаларини қабул қилингандагига нисбатан кўпроқ ривожланади.\nНафас ва кўкс оралиғи аъзолари томонидан: тез-тез эмас – диспноэ.\nТери ва тери ости ёғ қавати томонидан: тез-тез эмас – тошмалар, шу жумладан ёруғликка сезувчанликни кўринишлари; кам ҳолларда – қичишиш; учраш тезлиги номаълум – кўп шаклли эритема.\nАллергик реакциялар: жуда тез-тез – эшакеми, ангионевротик шиш.\nСийдик чиқариш тизими томонидан: кам ҳолларда – буйрак фаолиятини бузилиши; жуда кам ҳолларда – ўткир буйрак етишмовчилиги, буйрак санчиғи (буйрак фаолиятини бузилиши билан боғлиқ бўлиши мумкин).\nСезги аъзолари томонидан: учраш тезлиги номаълум – кўришни бузилиши.\nЛаборатор кўрсаткичлар: учраш тезлиги номаълум – гемоглобинни пасайиши, гиперкреатининемия.\nБошқалар: учраш тезлиги номаълум – дисменорея, артралгия, назофарингит, нафас йўлларини инфекциялари, юзни шиши, артериал босимни ошиши, тахикардия, толиқиш; болаларда қўшимча равишда – иситма, дегидратация, ринорея.\nИммунитетни оғир даражада бузилишлари бўлган беморларда, айниқса валацикловирнинг катта дозалари (суткада 8 г) ни узоқ вақт давомида олаётган, орттирилган иммунитет танқислиги синдромини жуда кечиккан босқичи бўлган пациентларда, номаълум тезликда буйрак етишмовчилиги, микроангиопатик гемолитик анемия ва тромбоцитопения (баъзида мажмуада) ҳоллари кузатилган. Бундай асоратлар шундай касалликлари бўлган, аммо валацикловир олмаган пациентларда ҳам кузатилган.\nвалацикловирга, ацикловирга ва препаратнинг бошқа компонентларига ўта юқори сезувчанликда;\nОИТВ-инфекциянинг клиник яққол ифодаланган шакллари С04+-лимфоцитларнинг миқдори 100/мкл дан кам бўлганида;\nсуяк кўмиги кўчириб ўтказилганида;\nбуйрак кўчириб ўтказилганида;\nболалар (ЦМВ да 12 ёшгача, қолган кўрсатмалар бўйича – 18 ёшгача) да қўллаш мумкин эмас.\nЭҳтиёткорлик билан: жигар етишмовчилиги (препаратнинг юқори дозалари), буйрак етишмовчилиги, ҳомиладорлик, лактация даврида эҳтиёткорлик билан қўлланади.\nКлиник жиҳатдан аҳамиятли ўзаро таъсирлар аниқланмаган.\nЦиметидин ва пробенецид 1 г валацикловир қабул қилинганидан сўнг ацикловирнинг AUC ошириб, буйрак клиренсини пасайтирадилар (бироқ ацикловирнинг терапевтик индекси кенг бўлганлиги сабабли, валацикловирнинг дозасига тузатиш киритиш талаб этилмайди.\nВалацикловирни юқори дозаларда (суткада 4 г) ва элиминация учун ацикловир билан рақобатлашадиган дори воситалар бир вақтда қўлланганида эҳтиёткорликка риоя қилиш керак (охиргилари буйрак найчалари орқали фаол секрецияси натижасида сийдик билан ўзгармаган ҳолда чиқарилади), чунки плазмада бир ёки ҳар иккала препаратнинг ёки уларнинг метаболитлари даражасини потенциал ошиш хавфи мавжуд.\nАцикловир микофенолат мофетил билан бир вақтда қўлланганида биринчисининг AUC ва иккинчисининг нофаол метаболитини ошиши кузатилган.\nВалацикловир юқори дозаларда (суткада 4 г ва ундан ортиқ) буйрак фаолиятига таъсир қилувчи препаратлар (масалан, циклоспорин, такролимус) бирга қўлланганида ҳам эҳтиёткорликка риоя қилиш керак.\nВалацикловирни нефротоксик дори воситалари билан мажмуада, айниқса буйрак фаолиятини бузилиши бўлган пациентларда эҳтиёткорлик билан қўллаш керак ва бунда буйрак фаолиятини мунтазам равишда мониторинг қилиш талаб этилади. Бу ҳолат аминогликозидлар, платинани органик бирикмалари, йодланган контраст воситалар, метотрексат, пентамидин, фоскарнет, циклоспорин ва такролимусларни бир вақтда қўллашга ҳам тааллуқлидир.\nДегидратация хавфи бўлган пациентларга, айниқса кекса ёшдаги беморларга, Увиромед препарати билан даволаниш даврида организмни адекват гидратациясини таъминлаш керак. Буйрак етишмовчилиги бўлган пациентларда неврологик асоратлар ривожланишини юқори хавфи мавжуд.\nАцикловир организмдан буйрак клиренси орқали чиқарилади, шунинг учун буйрак етишмовчилиги бўлган пациентларга валацикловирнинг дозасини камайтириш керак.\nКекса ёшдаги пациентларга препаратнинг дозасига тузатиш киритиш талаб этилмайди, буйрак фаолиятини аҳамиятли даражада бузилиши бундан мустасно. Сув-электролитлар мувозанатини адекват ҳолда тутиб туриш керак.\nЖигар фаолиятини бузилишларида енгил ёки ўртача даражада ифодаланган жигар циррози (жигарнинг синтетик фаолияти сақланган) Увиромед препаратининг дозасига тузатиш киритиш талаб этилмайди. Жигар касалликлари бўлган пациентларга препаратни юқори дозаларда (суткада 4 г ва ундан юқори) қўллаш юзасидан маълумотлар йўқ, шунинг учун ушбу тоифадаги пациентларга препаратни юқори дозаларда эҳтиёткорлик билан буюриш керак.\nЖигар кўчириб ўтказилган пациентларга препаратнинг таъсирини ўрганиш бўйича махсус тадқиқотлар ўтказилмаган. Бироқ, ацикловирни юқори дозаларда профилактик буюриш ЦМВ инфекциясини редукция қилиши кўрсатилган.\nЯққол ифодаланган иммунитет танқислиги билан кечувчи ҳолатларда (суяк кўмигини кўчириб ўтказиш, ОИТВ-инфекциясини клиник яққол ифодаланган шакллари, буйрак трансплантацияси) препаратни юқори дозаларда узоқ вақт давомида қабул қилиш, тромбоцитопеник пурпура ва гемолитико-уремик синдроми, ҳатто ўлим билан тугаган ҳолатлар ривожланишига олиб келган. Марказий нерв тизими томонидан ножўя самаралар (шу жумладан, ажитация, галлюцинациялар, онгни чалкашиши, алаҳлаш, тиришишлар ва энцефалопатия) ривожланганида препарат бекор қилинади.\nУивромед препарати билан супрессив даволаш генитал герпесни юқиш хавфини пасайтиради, аммо уни бутунлай бартараф қилмайди ва бутунлай соғайиб кетишига олиб келмайди. Препарат билан даволаниш вақтида пациент жинсий алоқаларда жинсий шерикнинг хавфсизлигини таъминлаш чораларини кўриши керак.\nҲомиладорликда препаратни, она учун даволашдан кутилган самара ҳомила учун потенциал хавфдан устун бўлган ҳолатдагина қўллаш мумкин (ҳомиладорликда қўллаш юзасидан маълумотлар етарли эмас).\nАцикловир (валацикловирнинг асосий метаболити) кўкрак сути билан ажралиб чиқади.\nВалацикловир билан даволанишда, она учун даволашдан кутилган самара бола учун потенциал хавфдан устун бўлган ҳолатдагина эмизиш мумкин.\nПрепаратни болаларда клиник қўллаш тажрибаси йўқлиги сабабли, ЦМВ да 12 ёшгача бўлган болаларга, қолган кўрсатмалар бўйича – 18 ёшгача бўлган болаларга қўллаш мумкин эмас.\nПрепарат қўлланганида психомотор реакциялар тезлигига таъсир қилувчи ножўя реакциялар ривожланганида эҳтиёткорликка риоя қилиш керак.\nҲозирги вақтда валацикловирнинг дозасини ошириб юборилиши юзасидан маълумотлар етарли эмас.\nСимптомлари: валацикловир ичга ҳаддан ташқари катта дозаларда бир неча кун давомида қабул қилинганида кўнгил айниши, қусиш, бош оғриғи, онгни чалкашиши, галлюцинациялар, қўзғалувчанлик, тиришишлар, кома, ўткир буйрак етишмовчилиги ривожланган.\nДаволаш: препаратнинг токсик белгиларини аниқлаш учун беморлар синчков тиббий кузатув остида бўлишлари керак. Гемодиализ ацикловирни қондан чиқарилишини аҳамиятли даражада кучайтиради ва валацикловирни дозаси ошириб юборилган пациентларни олиб боришда танлов усули бўлиши мумкин.\nУвиромед 500 мг: 7 таблеткадан блистерда. 3 ёки 6 блистер қўллаш бўйича йўриқномаси билан бирга картон қутига жойланган. 10 таблеткадан блистерда. 1 блистер қўллаш бўйича йўриқномаси билан бирга картон қутига жойланган.\nУвиромед 1000 мг: 7 таблеткадан блистерда. 3 ёки 6 блистер қўллаш бўйича йўриқномаси билан бирга картон қутига жойланган.\nУголь активированный мс28.03.2021Кейингиси


Бош вазир халқаро олимпиада ғолибларини тақдирлади | Azon.uz - Ахборот-таҳлилий портал\nБош вазир халқаро олимпиада ғолибларини тақдирлади\n1462 22:45 18.08.2021\nБир неча кун олдин 32-Халқаро биология олимпиадасида олтин медални қўлга киритган ТПТИ академик лицейи биринчи босқич ўқувчиси Азиза Абдувалиева ҳақида мақола ва кўрсатув тайёрлаган эдик. Аммо у вақтда ҳали ғолиблар тақдирланмаганлиги сабабли уларга қандай мукофотлар берилиши ҳақида маълумот берилмаганди. Кеча эса мазкур фан олимпиадаси ғолиблари ва уларнинг устозлари муносиб тақдирланди.\nЎзбекистон Республикаси Президентининг 2019 йил 3 майдаги «Иқтидорли ёшларни аниқлаш ва юқори малакали кадрлар тайёрлашнинг узлуксиз тизимини ташкил этиш чора-тадбирлари тўғрисида»ги қарорига мувофиқ дунёда тан олинган математика (ИМО), физика (ИпҳО), кимё (ИЧО), биология (ИБО), информатика (ИОИ) халқаро нуфузли фан олимпиадаларида ғолибликни қўлга киритган ўқувчилар ва уларнинг ўқитувчиларига қуйидаги миқдорда бир марталик пул мукофотлари тақдим этилди:\n1-ўрин (олтин медаль) учун – ўқувчига базавий ҳисоблаш миқдорининг 500 баравар (122,5 млн. сўм), ўқитувчисига – 450 баравар (110,25 млн. сўм);\n2-ўрин (кумуш медаль) учун – ўқувчига базавий ҳисоблаш миқдорининг 300 баравар (73,5 млн. сўм), ўқитувчисига – 250 баравар (61,25 млн. сўм);\n3-ўрин (бронза медаль) учун – ўқувчига базавий ҳисоблаш миқдорининг 200 баравар (49 млн. сўм), ўқитувчисига –150 бараварида (36,75 млн. сўм).\nЖорий йилнинг июль-август ойларида ўтказилган мазкур халқаро олимпиадаларида ўзбекистонлик ўқувчиларимиз томонидан жами 10 та медаль, шу жумладан 3 та олтин, 2 та кумуш ва 5 та бронза медаллари қўлга киритилди.\nШулар қаторида Азиза Абдувалиева ҳам бор. Азиза 122,5 млн. сўм устози эса 110,25 млн. сўм бир марталик пул мукофоти ва эсдалик совғалари билан тақдирланди. Бу ҳақда Азиза шундай фикр билдирди:\n«Тақдирлаш жараёни ажойиб бўлди, жуда бошқача ва дабдаба билан ўтди. Кутганимиз ва ўйлаганимиздан кўра зўр бўлди. Ота оналар, устозлар ва ўқувчилар учун алоҳида байрам столлари безатилибди. Бош вазир ташриф буюриб, ўзлари бизга совғаларни топширди» – деди Азиза Абдувалиева.\nШунингдек шогирд тайёрлаб ўз мехнатини аямаган устозларнинг қилган хизмати ҳам муносиб бахоланиши келажакда илм эгаларининг кўпайишига сабаб бўлади.\n«Такдирлаш маросимида олимпиада ғолиблари ва ўқувчиларни тайёрлаган устозларидан ташқари бу йил ҳакамлар ҳайати аьзолари хам мукофотланди», – деди Азизанинг устози Наргиза Абдурахмонова.\nУшбу ғалабаларга Ёшлар ишлари агентлиги директори, Ўзбекистон Республикаси Олий Мажлис Сенати аъзоси Алишер Саъдуллаев ҳам фикр билдириб, Aзиза қизларимиз ҳам мана шундай катта ютуқларга эришиши мумкинлигининг яққол намунаси эканини таъкидлади.\n«Унинг ютуқларидан жудаям қувондим. Ишонаманки, келажакда Aзиза бундан ҳам улкан ютуқларга эришади!», – деди Саъдуллаев.\nЎзбекистон фан Олимпиада бош вазир Махсус\nUzAuto Motors акциялари очиқ савдога чиқарилади\n405 18:05 17.01.2022\n«Ўзбекистон ҳаво йўллари» самолёти Минск аэропортида учиш-қўниш йўлагидан чиқиб кетди\n1138 15:00 17.01.2022\n1538 09:56 17.01.2022\n710 16:40 15.01.2022\n1994 23:05 14.01.2022


“Тарихий мерос миллий истиқлол мафкурасининг пойдевори”\n19 Октябрь 2019 Шанба\nЖорий йилнинг 10 июль куни Навоий вилояти тарихи ва маданияти давлат музейи филиали “Қосим Шайх” мажмуа музейида музей ходимлари ва Ўзбекистон Ёшлар иттифоқи вилоят Кенгаши, Ёшлар иттифоқи Кармана туман Кенгаши ва Кармана тумани 1-2-6 сонли мактабларининг 35 нафар ўқувчи-ёшлари ҳамкорлигида “Тарихий мерос миллий истиқлол мафкурасининг пойдевори” мавзусида маданий-тадбир ўтказилди.\nҲар бир миллатнинг тарихий мероси ўша миллат томонидан яратилган моддий-маънавий ва бошқа барча турдаги меросни қамраб олади. Уларнинг айримлари умумжаҳон характерига эга бўлса, баъзилари шу миллат эътиборидаги мерос саналади. Тарихий мерос миллатнинг тафаккури, даҳоси, дунёқараши ва яратувчанлик салоҳиятининг маҳсулидир. Тарихий мерос миллат тараққиётининг турли тарихий босқичларида вужудга келиб, миллатнинг ўзи билан боғлиқ бўлган бойлик ҳисобланади. Миллий истиқлол мафкураси - ҳар бир ватандошимиз оиласи, жамият, эл-юрт олдидаги бурч ва маъсулиятини қай даражада адо этаётганлигини белгилайдиган асосий мезондир. Истиқлол мафкурасининг олдига қўйган мақсади - кишиларда мустақил дунёқараш ва эркин тафаккурни шакллантириш. Шу маънода бу мафкура ўзида халқимизнинг эзгу орзу-умидлари ва ҳаётий манфаатларини ифода этар экан, бу мақсадларга эришишнинг зарур шарти сифатида баркамол инсон шахсини шакллантиришга алоҳида эътибор беради. Маънавий баркамол кишиларгина умуммиллий манфаатлар уйғунлигини теран англайди. Ватан озод бўлмаса, шахс озод бўла олмаслигини тушунади ва бу йўлда фаол меҳнат қилади. Истиқлол мафкураси биринчи навбатда ёш авлоднинг ҳаётига янгича маъно ва мазмун бахш этишга, унда фаол ҳаётий позицияни шакллантиришга қаратилгандир. Чунки ёшлар фақат миллий ғоя тимсолидагина мамлакат тараққиёти, юрт тинчлиги ва халқ фаровонлигини таъминлашнинг муҳим воситасини кўрадилар. Миллий истиқлол мафкураси ҳали турмушнинг аччиқ-чучугини татиб кўрмаган, ҳаётий тажрибага эга бўлмаган ана шу авлодни миллий манфаат ва тараққиётимизга ёд бўлган соҳта ва бузғунчи ғоялар тажовузидан ҳимоя қилади, ўқувчиларда мафкуравий иммунитетни шакллантиради.\nМиллий истиқлол мафкураси ўз моҳиятига кўра халқимизнинг мақсад–муддаоларини ифодалайдиган, унинг ўтмиш ва келажагини бир-бири билан боғлайдиган, асрий орзу-истакларини амалга оширишга хизмат қиладиган ғоя тизимидир. Истиқлол мафкураси – ҳар бир кишининг жамият ҳаётидаги фаолияти, юрти, миллати, ўзи ва оиласи олдидаги бурч ва маъсулиятини қай даражада хис этаётгани ва бажараётганини белгилайдиган маънавий мезон ҳамдир. Тарихий жойлар, асори-атиқалар, ёдгорликлар, зиёратгоҳлар билан танишиб, уларни ўрганишга ўқувчиларни жалб этиш зарур. Бугунги кун талабларидан келиб чиқиб, музейлар фаолиятини янада такомиллаштириш ишлари амалга оширилмоқда. Музейларга ўқувчилар ташрифини уюштириш анъанага айланиши керак. Тарихий жойларга саёҳат ўзига хос маънавий-маърифий иш услуби бўлиб, ўқувчиларга ўрганаётган объектни бевосита кўриш, кузатиш ва улар тўғрисида мукаммал, тўлиқ маълумотлар олиш имконини беради.\nБу дарс афзаллигининг яна бир томони бўлиб, ўрганилаётган объект тўғрисида мавжуд билимларни тўлдириш учун қиёслаш, таҳлил қилиш шароитини яратади.\nБуюк аждодларимиз ҳаёти, фаолияти борасидаги бугунги тадбир музей ходимларига аждодларимиз билан нафақат фахрланишга, балки уларнинг анъаналарига содиқ қолишга, тараққиётга ҳисса қўшувчи ишларини амалга оширишга ундайди. XVI асрда яшаб ўтган Осиёдаги энг йирик ислом дини мутаффаккири ҳазрати Қосим Шайх Азизоннинг тожи-тахт, хукмронликни қўлга киритиш учун курашаётганларни муросага келтириши, хонликлар ўртасидаги қонли жанжалларни олдини олиш, халқ фаровонлиги йўлида ташкил этган ҳаракатлари, Бухоро ҳукмдори Абдуллахон II Қосим Шайхни пири муршиди ҳисоблаб, 1558 йилда ҳазрати Қосим Шайхга атаб қурдирган бунёдкорлик ишлари, Бухоро амири Абдулаҳадхоннинг фан, адабиёт ва санъатнинг ривожига қўшган ҳиссаси ҳамда Адулаҳадхон томонидан барпо этилган боғлари-ю, бунёдкорлик ишларидан фахрланамиз ва қалбимиз ифтиҳорга тўлади.\nБу улуғ бобокалонларимиз ўзбек халқининг, миллатнинг ифтихоридир. Бугунги кунга қадар етиб келган бу тарихий меросни авайлаб-асрашимиз, келгуси авлодга етказишимиз зарур.\nБу улуғ бобокалонларимиз яшаб ўтган ва уларга атаб қурдирилган Навоий вилоятининг Кармана туманидаги “Қосим Шайх” меъморий мажмуаси ҳозирги кунга келиб ЮНЕСКО тасарруфига киритилиш арафасида, бу Навоий вилоятида нафақат маҳаллий аҳоли, балки чет эллик сайёҳлар ташрифининг янада ошишига катта туртки бўлади, десак адашмаган бўламиз.\nОхирги янгиланиш: 18.10.2019 | 20:36\nБугунги хостлар .... 413\nБарча хостлар ..... 887661


Бокс бўйича Осиё чемпионати Ҳиндистондан БААга кўчирилди - EFFECT.UZ\nБокс бўйича Осиё чемпионати Ҳиндистондан БААга кўчирилди\n. 19:20 | 28.04.2021\nШу йилнинг 21 май – 1 июнь кунлари Ҳиндистоннинг Нью-Дели шаҳрида бокс бўйича катталар ўртасидаги Осиё чемпионати ўтказилиши лозим эди.\nЛекин Ҳиндистондаги коронавирус билан боғлиқ ҳолат сабабли ушбу мусобақа Бирлашган Араб Амирликларининг Дубай шаҳрига кўчирилди. Бу ҳақда Осиё бокс конфедерацияси матбуот хизмати хабар берди.\nТаъкидлаб ўтиш жоиз, Осиё чемпионати эркаклар ўртасида 10 та, аёллар ўртасида 10 та вазн тоифасида ташкил этилади.\nҲиндистон ва БААдаги вазият\nҲиндистонда ҳозирги кунда Коронавирусга чалинган беморлар 18 миллионга етди. Кеча 363 мингга яқин инсонда коронавирусга чалиниш холати аниқланди. Вафот этганлар эса 200 мингдан ошди.\nМаҳаллий журналистлар ўтган ҳафтада Деҳлининг ўзида 1100 та ҳисобга олинмаган ўлим ҳолатларини аниқладилар.\nИлмий моделларнинг кўрсатишича, рақамлар расмий қайд этилганидан беш мартадан 30 мартагача кўп бўлиши мумкин.\nTeglar:Бирлашган Араб Амирликларининг, Бокс, Осиё чемпионати, Ҳиндистонда\n«UzAuto Motors» АЖ тўлақонли халқаро капитал бозори иштирокчисига айланди\nМетро туннелида поезд тўхтаб қолди. «Ўзбекистон темир йўллари» бунга қандай изоҳ берди?\nБокс: Ўзбекистон чемпионатининг финалчилари маълум\nUFC оғир вазн тоифаси жангчиси Франсис Нганну боксга ўтадими?


Кимларга закот бериш фарз бўлади?\n1441 йил 16 рабиъус сони | 2019 йил 13 декабрь, жума\n05:00 / 14.01.2017 2550 pdf Ўқиш режими + -\nФуқаҳоларимиз, «Закот мусулмон, балоғатга етган, оқил, ҳур, махсус нисобга ва шартларга эга мол соҳибига фарз бўлади», деганлар. Мусулмон, балоғатга етган, оқил бўлиш бошқа барча Исломий ибодатларнинг ҳам шартидир. Закот молявий ибодат бўлгани туфайли унинг фарз бўлиши учун молга хос шарт қўшилиши табиий.\nМусулмон эмас одамдан Закот олинмаслиги Закот Исломий ибодат бўлганидандир. Худди намоз ўқиш ва рўза тутишни мусулмонмас одамдан талаб қилиб бўлмаганидек, ундан Закот беришни ҳам талаб қилиб бўлмайди.\nПайғамбаримиз соллаллоҳу алайҳи васаллам Муоз ибн Жабал розияллоҳу анҳуни Яманга омил қилиб жўнатаётиб айтган кўрсатмаларида жумладан: «Уларни энг аввал даъват қиладиган нарсанг «Лаа илаҳа иллаллоҳ ва анна Муҳаммадан Расулуллоҳ» шаҳодатидир. Агар улар сенга бунда итоат қилсалар, Аллоҳ уларга бир кеча-кундузда беш вақт намоз фарз қилинганини билдиргин. Агар улар сенга бунда итоат қилсалар, хабар берки, Аллоҳ уларга бойларидан олиниб, камбағалларига бериладиган садақа (Закот)ни фарз қилгандир», деганлар.\nЯъни, Закот беришни таклиф қилиш иймонга келганларидан кейин бўлишини таъкидлаганлар.\nБаъзи бир кишилар «Ислом давлати соясида яшаётган мусулмон эмас одам турли имтиёзлардан, хизматлардан, қулайликлардан, ижтимоий манфаатлардан фойдаланади, ҳатто қарилик ёки ишга яроқсизлик нафақасини ҳам олади, нима учун у Закотдан тушган маблағлар ҳам сарфланган нарсалардан фойдаланади-ю, ўзи Закот бермай юриши керак?» дейишлари мумкин.\nБу саволга уламоларимиз шундай жавоб берадилар:\n«Ислом давлати соясида яшаётган мусулмонмас одам «зиммий» деб аталиб, у «жизия» деб номланган тўлов тўлайди. Исломдаги бу тўлов ибодат маъносида эмас, ҳукумат одамлари билан мусулмонмас кишилар орасидаги келишув орқали олиб бориладиган муомала сифатида қаралади».\nАгар «жизия»га амал қилинмаётган бўлса давлат ундоқ кишиларга алоҳида солиқ солиши мумкин. Ҳазрати Умар розияллоҳу анҳунинг даврларида Бани Тағлаб номли араб қабиласига шундоқ қилинган.\nБалоғатга етган ва оқил бўлишлик шарти ҳақида, тўғрироғи ёш бола ва мажнун шахснинг молидан Закот чиқариш керакми-йўқми, деган масалада уламоларимиз икки хил йўл тутганлар. Чунки, гап бу ерда баданий эмас, молиявий ибодат ҳақида кетмоқда. Баданий ибодат ёш болага ҳам, мажнун шахсга ҳам фарз бўлмаслиги маълум. Чунки, улар бу нарсани идрок қила олмайдилар, моҳиятини, адо қилиш шартларини ўрнига келтира олмайдилар.\nЗакот эса молиявий ибодат, мол ўсиб турибди, уни валий бошқариб турибди. Қисқа қилиб айтилганда молдан кўзланган мақсад ҳосил бўлмоқда. Энди Закот нима бўлади?\nБу саволга Ҳанафий мазҳаби уламолари «ёш бола ва мажнуннинг зироати ва меваларидан Закот берилади, бошқа молларидан берилмайди», деганлар.\nМоликий, Шофеъий ва Ҳанбалий мазҳаблари эса, уларнинг ҳамма молларидан Закот берилади, деганлар.\nҲамаср уламолардан баъзилари, жумҳурнинг мазҳаби рожиҳ, дейдилар.\nЮқорида Закот бериладиган молда ва Закот берувчи шахсда мавжуд бўлиши лозим шартларни ўрганиб чиқдик. Энди Закот бериш амалини бажаришда эътиборга олиниши лозим бўлган шартлар ҳақида тўхталамиз. Бу шартларни уламоларимиз «Закотнинг тўғри бўлиши шартлари», деб номлайдилар.\nЗакот фарз бўладиган ва бўлмайдиган нарсалар ҳақида\n05:00 / 14.01.2017 2862\nЗакотнинг тўғри бўлиш шартлари\n05:00 / 14.01.2017 2351\nТижорат моллари закоти\nАллоҳ таоло .Эй, иймон келтирганлар, касб қилган нарсаларингизнинг покларидан инфоқ қилинглар,, деган Бақара 267. Мужоҳид .Ушбу оят тижорат ҳақида тушган,, деган.Шарҳ давоми...\n1380 05:00 / 14.01.2017\nЧОРВА ҲАЙВОНЛАРИ ЗАКОТИ ШАРТИ\nАнас розияллоҳу анҳудан ривоят қилинади .Абу Бакр унга Аллоҳ Ўз Расулига амр қилган Закотни ёзганда .Закотга қари, ғилай ва қўчқор чиқарилмайди. Магар садақа давоми...\n1561 05:00 / 14.01.2017\nЗакотга тегишли масалалар\nЗакотrdquo сўзи луғатда покликrdquo ва ўсишrdquo маъноларини билдиради.Закот берган кишининг моли покланади. Закот бермаган кишининг моли эса ичида закотга давоми...\n3478 05:00 / 16.01.2017\nЗакот ва садақа ҳалол бўлган ва бўлмаган кишилар\nАллоҳ таоло .Албатта, садақалар фақирлар, мискинлар, унда ишловчилар, қалблари улфат қилинадиганлар, қуллар, қарздорлар, Аллоҳнинг йўлида ва ватангадо учундир. давоми...\n2168 05:00 / 14.01.2017\n«Аллоҳнинг Ҳабиби Муҳаммад» (1-фасл, 28-қисм)\n81 19:08 / 12 декабрь\n07. Бошланғич Ҳанафий фиқҳи | 4-дарс\n76 11:12 / 12 декабрь\n26888 11:58 / 10.10.2018\n32021 11:56 / 10.10.2018\n2137 16:57 / 17 май\n2768 08:41 / 09 ноябрь


Пентагоннинг "Толибон" билан "биродарлиги" қандай якун топади\nТолиблар билан битим тузиш орқали АҚШ ўрта асрлардаги террорчилик ҳаракатини диалектик равишда "яхшилаб", афғон халқи ва Кобулдаги Вашингтонга содиқ ҳукумат манфаатларига зид қатор жиноятларга кўз юмишга мажбур бўлмоқда.\n10 июн куни Вашингтонда АҚШ Марказий қўмондонлиги (CENTCOM) қўмондони Кеннет Маккензи, толиблар АҚШга ҳеч қачон таҳдид қилмаганини айтди. Гўёки, Америка армиясининг Афғонистон ҳудудидаги 19 йиллик ҳарбий амалиётлари фақатгина бу ерда ИД ва "Ал-Қоида" (Россияда таъқиқланган терр. гуруҳлар) жангарилари борлиги билан изоҳланади. Маккензи толиблар асло ИДнинг дўстлари эмаслигини ва "Ал-Қоида" билан "Толибон" муносабатларини тавсифлаш қийинлигини айтди.\nБМТ: “Толибон” “Ал-Қоида” билан алоқаларни давом эттирмоқда\nШу билан бирга, БМТнинг сўнгги ҳисоботидан шу келиб чиқадики, америкаликлар билан 29 феврал куни тузилган келишувдан кейин ҳам толиблар “Ал-Қоида” билан "дўстлик, қўшма қаршилик тарихи, мафкуравий хайрихоҳлик ва оилавий алоқаларни ўрнатиш"га асосланган ҳолда яқин алоқаларни сақлаб келмоқда. АҚШ билан музокаралар пайтида толиблар “Ал-Қоида” билан мунтазам равишда маслаҳатлашган ва "тарихий алоқалар" бундан кейин ҳам ҳурмат қилинишини кафолатлаган. “Ал-Қоида”, ўз навбатида, Қатарда имзоланган АҚШ-“Толибон” келишувини юқори баҳолади ва буни толиблар ва умумий иш учун ғалаба деб баҳолади.\nШубҳасиз, Афғонистонда тинчлик ўрнатилишини давом эттириш ва ривожлантириш учун толиблар ва муросасиз мухолифатнинг бошқа вакиллари (мамлакатда ўттиздан ортиқ турли хил қуролли гуруҳлар мавжуд) жирканч “Ал-Қоида”ни бутунлай тарк этишлари керак. Бошқа хеч қандай вариант бўлмаслиги ҳам керак. Бироқ “Толибон” раҳбарияти БМТ ҳисоботига салбий муносабат билдирди ва бунда халқаро ташкилотнинг мавкеи ва ваколати йўқолганининг аломатларини кўрди: "Умуман олганда, ушбу ҳисобот Исломий Амирлик (“Толибон” - Sputnik) ва АҚШ ўртасида эришилган келишувни бузиш ва йўқ қилишга мўлжалланган, бу келишув эса Афғонистондаги урушни тўхтатиш учун муҳим восита ва дастакдир".\nБиз фактларнинг бузилиши ва тушунчаларнинг алмашинишининг гувоҳи бўлмоқдамиз, бу эса муқаррар равишда Афғонистонда фуқаролик урушининг янги босқичига олиб келиши ва қўшни Марказий Осиёга янги таҳдидларни келтириб чиқариши мумкин. Бошиданок америкаликлар ва толиблар ўртасидаги келишувнинг муҳокамаси, конструктивлиги ва ҳақиқийлиги шубҳаларни келтирган.\n“Толибон” ҳокимиятга интилмоқда, бу йўлда ҳарбий воситаларни афзал кўриб, ўзини янги давлатнинг асоси деб билмоқда. Толиблар томонидан айтиб ўтилган "амирлик" бу амир бошчилигидаги Исломий давлатнинг бошқарув шакли (ҳокимият мерос орқали ўтади). "Амирлик" сўзи Халифалик, Султонлик ва Имомлик тушунчалари билан ўҳшаш (тенг), аммо кўпчилик афғонлар бундай истиқболларни қўллаб-қувватламайдилар. Бугунги кунга қадар Афғонистон - Ислом Республикаси бўлиб, унда президент ва парламент аъзоларини халқ сайлайди.\nАфғонистонда юз нафар “Толибон” аъзолари қамоқдан озод қилинди\nТолиблар америкаликларни ва уларнинг НАТО бўйича иттифоқчиларини ўққа тутмасликка ваъда берган эди, аммо бутун баҳор улар кунига ўртача 30тадан қуролли ҳужумни амалга оширди (турли вилоятларда). The New York Times нашрига кўра, июн ойининг дастлабки уч кунида Афғонистонда 28 нафар хавфсизлик кучлари ва 33 тинч фуқаро ҳалок бўлди. Тўқнашувлар хроникаси афғон халқининг тақдирига мутлақо эътибор берилмаслигидан, террористик таҳдидларнинг кучайганлигидан ва “Толибон”нинг АҚШ билан тинчлик битимларининг шартли моҳиятидан далолат беради. “Толибон”ни қонунийлаштирилиши чораларини талаб этган "Ички сиёсий мулоқот" форматидаги отишма, ҳақиқий тинчликка ва Америка қўшинларининг олиб чиқилишига тўсқинлик қилмоқда.\nУшбу фонда афғон маъмурияти Қатарда толиблар билан музокараларга тайёрланмоқда. Делегацияни Афғонистоннинг Миллий ярашув бўйича Олий Кенгашининг раҳбари ва толибларга узоқ вақтдан бери рақиб бўлган Абдулла Абдулла бошқаради. Вашингтон Кобулни молиявий кўмакдан маҳрум қилиш билан таҳдид қилиб, бир қатор имтиёзлар ва ҳатто таслимликка ўхшаш ҳаракатларни қилишга мажбурламоқда. Агар томонлар маҳбусларни озод қилиш бўйича мажбуриятларини бажарсалар, 5000 дан ошиқ толиблар ва атиги 1000 нафар асир ҳарбий ва хавфсизлик кучлари ҳодимлари қамоқдан озод қилинади. Шубҳасиз тенгсиз "алмашинув" ва олдиндан тахмин қилинадиган оқибатлари билан. Июн ойи бошига 2700 толиб ва 420 афғон хавфсизлик хизмати ходимлари озодликка чиқди.\nНуфузли гуруҳнинг террорчилик фаолиятини сиёсий теккисликка яқинлаштириш ва қонунийлик иллюзиясини яратиш уринишлари ҳеч қандай яхшиликка олиб келмайди. Толиблар ҳануз жиддий ҳарбий хавф туғдириб, сайёра миқёсида наркотрафикни назорат қилишда давом этмоқда. Пентагоннинг “Толибон” билан парадоксал "биродарлиги" вазияти ўта беқарор ва умуман умидсиз. Тинчлик жараёни хаёлларини қўллаб-қувватлаш учун томонларнинг имкониятлари чекланган, янги инқироз муқаррар. Шунинг учун Россия Марказий Осиёдаги иттифоқчилари - Тожикистон, Ўзбекистон, Қирғизистон ва Қозоғистоннинг чегаралари ва ҳарбий хавфсизлигини кучайтириш учун барча имкониятларни ишга солмоқда.\nҲарбий диний ҳаракатнинг тобора кучайиб бориши ва Афғонистондаги зўравонликнинг кучайиши минтақадаги қўшни давлатларга таҳдид солмоқда. Аввалроқ толиблар Афғонистон-Тожикистон чегараси яқинидаги Янги-Кала округидаги ҳукумат кучлари назорат-ўтказиш пунктларига ҳужум қилди - етти кўнгилли мудофаа жангчиси ҳалок бўлди, иккитаси жароҳатланди. Афғон хавфсизлик кучлари мамлакат шимолида тожик жангарилар фаоллашаётганини қайд этмоқда. Вазият КҲШТ мамлакатлари ва Ўзбекистондан танқидий таҳлилни, тегишли чораларни кўришни ва жанубий чегараларни мустаҳкамлашни талаб қилади.\n“Толибон” таркиби турлича, АҚШ билан тинчлик битимларига мутлақо қарши бўлган жангарилар гуруҳи пайдо бўлди. Сўнгги пайтгача барча толиблар президент Ашраф Ғанининг "қўғирчоқ режими" билан музокара қилмасликларини даъво қилишган. Манфаатлар мувозанати кимдир томонидан тартибга солинмоқда.\nМуносабатларнинг мураккаб минтақавий конфигурациясида анъанавий равишда афғон тупроғида тинчлик ўрнатилишида манфаатдор бўлмаган, толиблар гуруҳларини қурол-яроғ, манбалар ва уларнинг оилаларини бошпана билан таъминлашда ёрдам берадиган алоҳида қўшниларнинг позициясини ҳам ҳисобга олиш керак. Пентагоннинг маълумотларига кўра, бугунги кунда Покистоннинг жанубий-ғарбий Балужистон вилояти толибларнинг базаси ва таянчи ҳисобланади, яъни гуруҳ анча олдин Афғонистон чегараларини четлаб ўтиб, халқаро миқёслига айланди.\n2001 йилда Вашингтон “Толибон”га қарши бир қатор ҳарбий операцияларни бошлади – ўзига яқин “Ал-Қоида” террорчилик гуруҳини беркитгани учун (11 сентябрда АҚШдаги терактлардан кейин). АҚШ ва “Толибон”нинг расмий вакиллари 18 йиллик ҳарбий ҳаракатлардан сўнг музокаралар столига ўтиришди ва 29 феврал куни Қатарнинг Доҳа шаҳрида Афғонистондаги АҚШ қўшинлари сонини босқичма-босқич (нолгача) камайтиришни кўзда тутувчи тинчлик шартномаси имзолашди. Фақат толиблар зўравонликдан ўзини тутиши ва расмий Кобул билан ярашиши шарти билангина. Афғонистондаги қуролли можаро давом этмоқда.\n15:56 12.08.2020 (Янгиланган 20:41 12.08.2020)\nЖо Байденда муаммолар пайдо бўлди: океан орти ОАВлари таянаётган Америка махсус хизматларидаги манбаларга кўра, уни обрўсизлантириш билан Россия шуғулланмоқда.\nАгар бу назариядан келиб чиқадиган бўлсак, Байденнинг штаби Москвадаги рақиблар катта ютуқларга эришганликларини тан олишга мажбур бўлади.\nОбама ва Байден "Россия фитнаси"да гумон қилинмоқда. Иккови қамалиши мумкин\nҲозирда янгиликлар лентаси Байден ўзига вице-президентликка номзод сифатида қора танли сенатор Камала Харрисни танлагани ҳақида хабарларга тўла. Эҳтимол, Байденни шу қадамни ташлашга мажбур қилишган.\nГап шундаки, яқинда йирик социологик компаниялар томонидан ўтказилган икки сўров натижаларига кўра, Байден ва Трамп тарафдорлари ўртасидаги олдинги тафовут тўсатдан эриб, одатий статистик хатолардан фарқланмайдиган даражага тушди.\nBreitbart хабар қилади: "Чоршанба куни эълон қилинган Hill-HarrisX сўров натижалари Трампнинг 40 фоизидан фарқли ўлароқ, Байден 43 фоиз тўплаганини кўрсатди. Худди шу куни эълон қилинган Rasmussen Reports сўрови натижалари (Трампнинг) 45 фоиз овозига қарши Байден 48 фоиз овоз олганини кўрсатди. Иккала сўровда ҳам Байден кўрсаткичлари одатий статистик нуқсонлардан бироз ошганлиги кўриниб турибди".\nБир ой олдин, Америка ахборот майдонида Трамп рақибидан 10-12 фоиз ортда қолаётганини кўрсатган сўровлар фаол муҳокама қилинганди. Агар шундай давом этса, демократлар номзоди штаби алами ичида қолган тарафдорларига Америка сайловларига бу каби шафқатсиз аралашган рус агентларининг исмлари, жойлашув жойи ва фамилиялари рўйхатини зудлик билан тақдим этишига тўғри келади. Бу, эҳтимол, амалга оширилар ҳам, лекин агар ҳақиқий сайловчилар кайфиятларини афсонавий рус аралашуви билан боғлаб кўрсак, жуда кулгили манзара намоён бўлади.\nБир томондан, Байденнинг рейтингини Чикаго ва Нью-Йоркдаги тартибсизликлар билан боғлиқ вазият эзмоқда. Мисол учун, Чикагода ўтказилган ижтимоий адолат учун курашнинг энг сўнгги мисоли қуйидагича: "Чикаго полицияси душанба куни эрта тонгда Чикагонинг Magnificent Mile савдо ҳудудида ва шаҳарнинг бошқа қисмларида юзлаб одамлар ойналарини синдириб, дўконларни талон-тарож қилиб, полиция билан тўқнашувларда қатнашганидан сўнг 100 киши ҳибсга олингани ва 13 нафар полиция ходими жароҳатлангани ҳақида хабар берди", - дея хабар беради USA Today газетаси.\nЧикаго ва Нью-Йорк шаҳар мэрлари президентнинг оммавий тартибсизликларни бостириш учун федерал куч тузилмаларидан фойдаланилишига қарши чиқаётгани ва вандализм ва оммавий талончиликларни “тинч намойишлар” деб атаб, уларга қарши кураш учун ҳеч бўлмаганда қандайдир қатъий чоралар кўришни рад этаётган таниқли демократлар эканлигини ҳисобга олган ҳолда, электоратнинг салбий реакцияси Трампнинг рейтингини ошишига ва Байден рейтингининг пасайишига айланмоқда. Муаммо шу қадар жиддийки, у нафақат ижимоий сўровларда, балки реал воқеликда ҳам ўз аксини топмоқда: Нью-Йоркдан солиқ тўловчилар том маънода қочиб кетмоқдалар (шаҳардан кўчириш билан шуғулланадиган компаниялар хизматларининг нархлари осмонга кўтарилиб кетди) ва мэр (ўзи ҳам демократ ва Байден тарафдори) исёнчилардан ҳимояни эмас, балки уларга ўз ҳисобидан ичимлик ваъда қилиб, қайтиб келишларини ўтиниб сўрамоқда.\nТўғри, тартибсизликлар ва талончиликлардан азият чекаётган шаҳар ва штатларнинг мэрлари ва губернаторларини Кремль фойдасига ишлаётганликларига даъво қилса бўлади, аммо уларнинг партиявий мансублигини ҳисобга олган ҳолда, бу иш бериши даргумон. Россияни Чикагога дўконларини талон-тарож қилгани провокаторларни жўнатганликда айблашга уриниб кўрса бўлади (бу ҳеч қанагасига мэрнинг бепарволигига сабаб бўла олмайди), аммо ҳибсга олинган Чикаголик қароқчиларнинг териси ранги ҳисобга олинса, уларнинг келиб чиқиши Россиядан эканлиги ҳақидаги версияси жуда шубҳали кўринади.\nБайденнинг рейтинги билан боғлиқ муаммоларнинг бошқа манбаи унинг соғлиғидир. Яқинда Rasmussen Reports ўтказган сўров натижаларига кўра, "АҚШ сайловчиларининг 59 фоизи вице-президент (Байден билан бирга сайловда қатнашадиган - таҳр.) бу кузда ғалаба қозонса, ўзининг тўрт йиллик ваколат муддати тугашидан олдиноқ президент бўлишига ишонади, шу билан бирга 39 фоизнинг бунга ишончи комил".\nТаназзулга учратади: ОАВлар Байден президентлигининг АҚШ учун оқибатлари ҳақида\nҚўпол қилиб айтганда, бўлажак сайловларда овоз бермоқчи бўлган америкалик сайловчиларнинг аксарияти Джо Байденни сиёсий жиҳатдан эмас, балки биологик жиҳатдан тирик мурда деб аташади, ва бу унинг рейтингига босим ўтказмай қўймайди, ва сайловчиларнинг ҳаммаси ҳам Оқ уйга деярли катафалкда кириб бориши ва ўз лавозимини вице-президентга мерос сифатида қолдириши мумкин бўлган номзодга овоз беришга тайёр эмас.\nБайденнинг ўзи яқин келажакда вице-президентликка номзодини тақдим этишни ваъда қилди ва бу (замонавий сиёсий мода руҳида) албатта латофатли аёл бўлишини таъкидлади. Ушбу кўламли қадамни унинг кўплаб тарафдорлари дастлаб режалаштирилганидан ҳам кенгроқ талқин қилишди ва натижада Демократик партия электоратининг энг радикал қисми бу нафақат шунчаки аёл, балки ирқий озчиликнинг вакили бўлишига ишонч ҳосил қилишди.\n"Қора схема": ички ёв Американи нобуд қилади, бироқ Россияни қутқариши мумкин\nАммо Байденнинг сиёсий технологлари, эҳтимол, сайловчилар қора танли аёлни деярли президенти сифатида фақатгина ирқий ва жинсий хусусиятлари туфайли сайлашга тайёр эмаслар деб тахмин қилишди ва матбуотга эҳтимолий вице-президент бўлиши мумкин бўлган оқ танли аёл – Мичиган штати губернатори штабга келиб-кетгани ҳақида хабарлар тарқатилди. Бунга муносабат ўзини кўп ҳам куттирмади: "Дам олиш кунлари Мичиган губернатори Гретхен Уитмер, оқ танли аёл, Байден билан вице-президентликни муҳокама қилиш учун учиб келгани ҳақида хабар пайдо бўлганидан кейин, қора танли аёл-демократлар, шу жумладан, аёл яшайдиган штатнинг айрим яшовчилари тушкунлик ва умидсизликка тушишди", деб хабар беради Politico.\nВа энди - қора танли фаоллар босими остида ва тўкилаётган рейтингдан қўрқиб, танлов ўзгартирилди ва Байден Калифорния собиқ бош прокурор Камала Харриснинг шериги ва эҳтимол вориси деб эълон қилди.\n... Ушбу жанжалнинг ташкилотчиларига Байденнинг рейтингини зил келтирганлиги учун медал билан тақдирласа ҳам бўлар эди, аммо бир лекини бор: демократлар номзоднинг ёши Россия махсус хизматларининг провокацияси эмас, унинг вице-президентликка номзодни танлаши атрофидаги PR-ҳалокатни эса ўз сиёсий технологлари уюштирган, ва улардан ҳеч бирига Россия агенти тамғасини босиб бўлмайди.\nБундан келиб чиқмоқдаки, бизнинг океан орти ҳамкорларимиз эски, синаҳта тактикаларга мурожаат қилишлари ҳамда америка ижтимоий тармоқларида миллионлаб америкаликларни ақлдан оздириб, электорал преференцияларни ўзгартириб юбораётган афсонавий рус троллари ҳақида уйдирмаларни ўйлаб топишларига тўғри келади. Тақдирнинг қалтис ҳазили шундаки, бу айбловларнинг илгари сурилиши Байденг рейтингига янада кўпроқ босим ўтказади: америкалик сайловчилар, ўз нуқсонларига қарамай, уларни аҳмоқ, деб ўйлашларини ёқтиришмайди.\nНом ўзгариши, МДҲ талабалари учун квоталар кўпайтирилиши ва таниқли артистлар билан ҳамкорлик – бу агентлик янги стратегиясининг кичик бир қисми, холос.\nТОШКЕНТ, 12 авг — Sputnik. Данара Курманова. Жорий йил июнь ойи охирида Давлат думаси депутати ва тележурналист Евгений Примаков “Россотрудничество” агентлиги раҳбари этиб тайинлангани маълум бўлди.\nЛавозимга тайинланганнинг биринчи куниёқ Примаков ОАВга энди идорани “катта ўзгаришлар” кутаётганини маълум қилган эди. Аммо тафсилотларни очиқламаган эди. 11 август куни у ўзининг онлайн маърузаси вақтида ушбу ўзгаришлар борасида батафсил тўхталиб ўтди. Sputnik агентлиги янги дастурининг энг муҳим тафсилотларини ҳақида ҳикоя қилади.\nҲеч қандай юмшоқ куч йўқ\nАввало “Россотрудничество” янги раҳбари агентлик ҳамкорларига “юмшоқ” куч терминидан воз кечишни таклиф қилди, чунки унинг тан олишича, бунга тоқат қилолмайди.\n“Бу аллақандай тушунарсиз ва биз томондан ўйлаб топилмаган”, - деди Евгений Примаков маъруза бошида. Ва тушунтиришга киришди: “Россотрудничество” мақсади аввалдан куч қўллашдан эмас, балки халқаро қулайлик ва осойишталикни таъминлашдан иборат бўлган. Маданият ва таълим дастурлари орқали агентлик Россиянинг ўзи учун ҳам, ҳамкор давлатлар учун ҳам ривожланиш учун қулай шароитлар яратади".\nРежалар улкан: Примаковнинг сўзларига кўра, “Россотрудничество” гуманитар хизмат ғоясидан ҳам йироқлашади. “Бу эски концепт, - дея қарорини тушунтирди у. – Биз гуманитар хизматдан тинчликни сақлашга ёрдам берувчи гуманитар таъсирга ўтишимиз керак”.\nШунга ўхшаш таъсир мисоли тариқасида Байрутдаги фожиани келтирди. Агентлик жабрланганларга ёрдам бериш учун шифокорларни юборишда илк маротаба иштирок этган. Примаков ушбу акция рамзий маънога эга эканлиги айтди ва қўшимча қилди: айнан шундай тадбирлар хорижда Россияга янада дўстона муносабатда бўлишига кўмаклашади. Улар агентлик фаолиятида ҳеч қандай куч йўқлигини кўрсатади, бирдамлик сари интилиш, холос.\nНон-стоп режимидаги иш\nОчиқ маъруза ўтказишдан аввал Евгений Примаков бир ойча “Россотрудничество” ишини ўрганган ва шундай хулосага келган: агентликдаги ислоҳотларни рус клублари тармоқларидан бошлаш зарур.\n“Улар тадбирдан тадбиргача эмас, балки доимий равишда ишлашлари даркор, - деди Примаков. – Бу иштирокчилар хоҳлаган пайтида кела оладиган, бир-бири билан суҳбатлашадиган, китоб ўқийдиган айнан клуб тизими бўлиши керак. Ахир бу марказлар чет элда Россия билан мулоқот қилишда муҳтож бўлганлар учун ишлайди”.\nПримаковнинг фикрича, ҳар бир клуб нафақат ёшларга, балки катта ёшдагиларга мўлжалланган бўлиши керак. Чунки хорижда СССРда туғилганлар, нафақа ёшига етиб қолган кам эмас. Шу билан бирга, ҳар бир тоифадагилар учун инвидивуал фаоллик талаб этилади.\n“Бизга меҳмонларни чой билан сийлаб, хўжа кўрсин учун тадбирлар формати керак эмас, - деди Евгений Примаков ва агентлик ходимларини “Рус мусиқаси куни” ёки “Рус чучвараси байрами” услубидаги ғоялардан максимал узоқлашишга чақирди”.\n“Россотрудничество’ни катта ўзгаришлар кутмоқда” – янги раҳбар келгуси вазифалар ҳақида\nАммо рус клубларининг иш режимидаги ўзгаришда бир муаммо бор: кўп рус марказлари Россия элчихонаси биносида жойлашган ва у ерга шунчаки кириш мумкин эмас. “Шу боис ҳозир янги тизимни йўлга қўйиш мумкин бўлган марказлардан ишни бошлаймиз”, - деди Примаков.\n“Россотрудничество”га тегишли талабларга мувофиқ ишлайдиган продюсерлик керак бўлади. Агентликнинг асосий тингловчилари ёшлар саналади, ёшларга поп-маданият қизиқ: замонавий мусиқа, китоб, фильм ва сериаллар. Буларнинг барчаси орқали бўлажак талабалар умуман рус маданиятига муҳаббат қўйиши мумкин, деб ҳисоблайди Примаков.\nУнинг фикрига кўра, ёшларни мумтоз адабиёт билан таништириш муҳим. Лекин ёшликка хос қизиқиш ва ҳавасни бир четга суриб қўйиш ярамайди. “Замонавий болалар учун тил – бу аввало ижтимоий ва иқтисодий имкониятлар”, - деди Примаков.\nШунинг учун “Россотрудничество” чет элдаги тадбирларга кўпроқ таниқли артистларни таклиф қилиши керак, деди Примаков. “Бу ҳамма танийдиган кишилар бўлиши шарт”, - дея хулоса қилди.\n“Россотрудничество” номининг ўзи ёшларга хос бўлмаган ва рус тилини билмайдиган учун тушунарсиз, дея фикр билдирди Примаков. Шу боис агентликка ребрендинг лозим ва нафақат идорани, балки Россия фан ва маданият марказларини ҳам (РЦНК) қайта номлаш зарур.\n“РЦНК – бу “Россотрудничество” сўзи сингари умуман жуда қийин қисқартма сўз. Чет эллик уни талаффуз қилиши мушкул”, - дея фикр юритди Примаков.\nШу билан бирга унинг расмий номини – “Федеральное агентство по делам Содружества Независимых Государств, соотечественников, проживающих за рубежом, и по международному гуманитарному сотрудничеству” – сақлаб қолади. Рус бўлмаган аудитория учун ташқи брендни ўзгартириш даркор, холос. Рус тилида сўзлашадиганларни “Россотрудничество” сўзи қўрқитмайди. Агентлик учун янги ном яратиш кўплаб кераксиз харажатларни келтириб чиқаради. Бу пулларни фойдали нарсаларга сарфлаш мумкин, деб ҳисоблайди Евгений Примаков.\nУмуман, мувофиқлик ва тежамкорлик Примаков стратегиясидаги асосий мезонлар бўлгандек туюлади. Янги қисқартма сўзни яратиш учун у бренд менежерларни ҳам ёллашни режалаштирмаяпти. Бунинг ўрнига у “Россотрудничество” орқали бир пайтлар Россия университетларига ўқишга кирган талабалар ўйлаб топиши учун очиқ танлов ўтказмоқчи. Примаковнинг ўзи бу ғояни қуйидаги тушунтиради: лойиҳанинг бевосита иштирокчиси бошқаларга кўра бренд концепциясини жуда яхши ҳис қила олади. Танлов ўтказиш мантиғи ҳам шундан келиб чиққан.\nМДҲга алоҳида эътибор\n“Россотрудничество” янги лойиҳалар билан шуғулланиб, Россия таълимини тарғиб қилишни ташлаб қўймайди, дея маъруза охирида тинчловчиларни ишонтиришга шошилади Примаков. “Россия президенти фармонига кўра яқин бир неча йил ичида хорижлик талабалар учун бепул таълим олиш квоталари икки бараварга кўпайтирилади. Ҳозир уларнинг ҳажми 15 мингни ташкил этади”, - деди у. Қолаверса, агентлик Россия ва рус тили билан боғлиқ ҳар қандай таълим лойиҳаларини қўллаб-қувватлашга ҳаракат қилади. “Ҳатто агар кимдир чет элда ҳовлисида гуруҳ ташкил этиб, рус эртакларини ўргатса, бу жуда ажойиб”, - дейди Примаков.\nШунингдек, “Россотрудничество” замонавий ёшларни нима қизиқтириши янада яхшироқ билиш учун таҳлилга кўпроқ эътибор беради. Бунинг учун агентлик сайтни тубдан ўзгартиришни ният қилган. “Одамларга Россиянинг гуманитар фаолиятини кузатиш қизиқ бўлиши лозим, ҳозирги кўринишдаги сайтимизга соғлом ақлли ҳеч ким эрмак учун кирмайди, - дейди Евгений Примаков. – Сайт ўқувчилари сонини кўпайтириш керак”.\nУшбу ҳамма хатти-ҳаракатлар, шубҳасиз, вақт талаб этади, чунки агентлик қатъий доирада ишлайди – ҳар бир лойиҳани камида бошланишидан бир йил олдин тасдиқлаш керак. Шунга қарамасдан, “Россотрудничество” раҳбари киритилаётган янгиликлар сабаб ташкилот янада очиқроқ бўлишига ваъда бермоқда. “Бу айрим хатти-ҳаракатлар туфайли агентлигимизга нисбатан бирор кишида пайдо бўлиши мумкин бўлган эски стереотипларга қарши курашда ёрдам беради”, - дея хотима қилди Примаков.


Тошкентдаги фожиа бўйича ҳукумат комиссияси тузилди. Сабаблар ўрганилмоқда\n12:24 / 31.10.2018\nСоғлиқни сақлаш вазири ўринбосари, Республика бош Давлат санитария врачи Сайдимурод Саидалиев Тошкент шаҳар Чилонзор туманида рўй берган заҳарланиш ҳолати тўғрисида расмий ахборот берди.\nҚайд этилишича, хонадон эгасининг аёли 2018 йил 30 октябрь куни, тахминан соат 20:00да Республика Шошилинч тиббий ёрдам илмий марказининг рўпарасидаги миллий таомлар кафесидан 5 дона сихга тортилган қийма кабоб, тандир нон ва тўғраб, уксус солинган пиёз сотиб олиб, уйига олиб борган. Уларнинг уйи шу кафенинг яқинида жойлашган. Уйда аёлнинг ўзи, унинг - 1996 йил, 2001 йил, 2003 йилда туғилган қизлари ва 2012 йилда туғилган ўғли билан кабобни истеъмол қилишган.\nАёлнинг берган маълумотига кўра, кабобда нохуш ҳид ва таъм сезишмаган. Соат 23:30ларда болалар бинонинг иккинчи қаватидаги хонага чиқиб ухлашган. Уларда ҳеч қандай касаллик белгилари бўлмаган. Аёлнинг тахминан соат 23:30ларда боши қаттиқ оғриган, кўнгли айниган ва кўп марта қусган. Хонадон эгаси кабоб истеъмол қилинган вақтда уйда бўлмаган, қўшнисиникида бўлиб, тахминан соат 24:00да уйига қайтган. Аёлининг соғлиғи ёмонлашганлиги тўғрисида тез тиббий ёрдам хизматига мурожаат қилишмаган. Эр-хотин бинонинг биринчи қаватида ухлашган.\n2018 йил 31 октябрь соат 04:00да аёл иккинчи қаватдаги фарзандлари ухлаётган хонани очиб кўрганда болаларини оғзидан кўпик қусуқлари чиқиб, беҳуш холда ётганлигини кўриб, тез тиббий ёрдам хизматига мурожаат қилган. Соат 04:30да тез тиббий ёрдам мутахассислари келиб, улар томонидан аёлнинг қизлари ва ўғлида биологик ўлим ҳолати қайд этилган. Айни пайтда хонадон эгаси соғлом, унинг турмуш ўртоғига эса Республика Шошилинч тиббий ёрдам илмий марказида тиббий ёрдам кўрсатилмоқда, аҳволи қониқарли экани айтилади.\nУшбу хонадон эгалари янги қурилган 3 қаватли бинога яқинда кўчиб ўтишган. Уй ертўлада ўрнатилган, табиий газда ишлайдиган иситиш қозони орқали иситилади.\nЮзага келган ушбу ҳолат бўйича Ўзбекистон Республикаси Бош вазирнинг топшириғига мувофиқ Бош прокуратура, Ички ишлар ва Фавқулодда вазиятлар вазирликлари ҳамда Санитария-эпидемиология хизмати мутахассисларидан иборат ҳукумат комиссия тузилди. Комиссия томонидан ушбу ҳолат бўйича овқатдан ёки ис газидан заҳарланиш тахминлари ўрганилмоқда.\nХонадон ва миллий таомлар кафесидаги ташқи муҳит объектларидан таҳлиллар учун тегишли намуналар олиниб, Республика санитария-эпидемиология хизматининг лабораториясига топширилди. Ўрганилаётган тахминлар, лаборатория таҳлиллари натижалари хамда амалга оширилган профилактик тадбирлар тўғрисида қўшимча ахборот берилади.\nЭслатиб ўтамиз, аввалроқ Тошкентда бир оиланинг тўрт фарзанди заҳарланиш оқибатида вафот этгани хабар қилинганди.


24 ßíâàðü 2020 13:02 615\nКоррупцияга қарши курашиш бўйича Парламент ва Президентга бўйсунадиган алоҳида давлат органи яратилади. Бу ҳақда Шавкат Мирзиёев Олий Мажлисга Мурожаатномасида айтиб ўтди. Давлат раҳбарининг билдиришича, коррупцияга қарши курашиш бўйича янги тизим жорий қилинади. Жумладан, коррупциянинг эрта олдини олиш тизими шакллантирилади.\nБундай ўзгаришлар мамлакатимизда давом этаётган ислоҳотлар доирасида жамият ҳаётининг барча соҳаларида коррупциянинг намоён бўлишига йўл қўймаслик учун хизмат қилади.\nМурожаатномага кўра, коррупцияга қарши курашиш бўйича Парламент ва Президентга бўйсунадиган алоҳида давлат органи яратилади.\nЯнги орган фуқаролар ҳуқуқлари, эркинликлари, манфаатларининг устуворлиги, тизимлилик, жавобгарликнинг муқаррарлиги каби муҳим тамойилларни коррупцияга қарши курашишда устувор принциплар сифатида назарда тутади.\nШунингдек, давлат органи фаолиятининг ҳар бир жабҳасида ошкоралик тамойили жорий қилинади. Бу янги тайинланётган ходим ва раҳбарнинг қариндошлари тўғрисидаги маълумотлардан тортиб, то давлат хариди бўйича маҳсулот етказиб берувчи корхона таъсисичилари рўйхатигача бўлган маълумотларни ошкор қилиб боришни назарда тутади.\nПрезидент «Коррупцияни йўқотиш учун «Ҳалоллик вакцинаси»ни қаердан оламиз?!» деди ва у бу иллатга қарши айнан янги ташкил этиладиган орган шуғулланишини таъкидлаб ўтди.\nЖамият 05.06.2020 235\nЖамият 05.06.2020 1021


Роналдунинг «Реал»ни тарк этиши учун 5 та сабаб\n5 июль, 2018, 17:15\nТеглар:Криштиану Роналду | Реал | Ювентус\nСўнгги кунларда Мадриднинг “Реал” клуби ҳужумчиси Криштиану Роналдунинг “Ювентус”га ўтиши борасидаги хабарлар “болалаб” кетди.\nБалки, бу тўғридир. Зеро, Криштианунинг Мадридни тарк этиши учун сабаблар етарли. Ҳозир биз айнан ўшаларни кўриб чиқамиз.\n1. Испан солиқ идоралари билан муаммо\nЁдингизда бўлса ўтган йил ёзда испан солиқ идоралари португалиялик футболчини солиқларни тўлашдан бўйин товлашда айблашган эди. Унга 14,7 млн евро солиқ тўламаганлиги пеш қилинган эди. Футболчининг ўзи бу борада бир неча бор айбдор эмаслигини айтиб ўтган. Шундай бўлсада, “Реал” томонидан бунга ҳеч қандай реакция билдирилмаган. Унинг кетиши борасидаги хабарлар ўшандаёқ тарқалган эди. Испан ҳукумати Роналдудан 28 млн евро талаб қилмоқда ва суд мундиалдан кейин бўлиб ўтиши керак. Қайд этиш жоиз, ушбу сумма Роналдунинг “Реал”да оладиган 1 йиллик маошидан ҳам кўп.\nЗамонавий футболда футболчилар мисли кўрилмаган даражада катта маош олишлари сир эмас. 19 ёшли Килиан Мбаппе Парижда йилига 18 млн евро топади. Роналдунинг рақобатчиси Лионель Месси эса йилига 46 млн евролик маошга эга бўлган шартнома имзолаган. Неймар эса ПСЖдан йилига 36 млн евро олади.\nҚаҳрамонимиз эса йилига 21 млн евро даромад қилади. Тўғри, Роналдунинг ёши юқорида айтилган футболчиларникига қараганда анча катта. Аммо ўша Месси билан ёш борасидаги фарқ атиги икки ёшни ташкил этади. Ҳа, 33 ёш футболчилик фаолиятининг “қулаш” жараёнининг бошланиши саналади. Бироқ 31 ёш ҳам футболчилик фаолиятининг энг “гуллаган” даврига кирмайди.\nБу борада барчаси тушунарли. Ҳеч бир инсон ўзининг азалий рақибидан кам маош олишни истамайди, албатта ва бу омил ҳам Роналдунинг “Реал”дан кетиши учун энг катта сабабдан биридир.\n3. Янги чақирувлар\nРоналду 2009 йил “Манчестер Юнайтед”дан “Реал”га кўчиб ўтганида шундай деган эди:\n“ЕЧЛдаги муваффақиятдан кейин мен ўзимга янги мақсадлар излай бошладим. Манчестердаги 5 йиллик фаолиятим давомида мен қўлга киритишим мумкин бўлган барча жамоавий ва шахсий совринларни қўлга киритиб бўлдим. Икки бор АПЛда ғолиб чиқдим, ЕЧЛ ва яна бошқа турнирларда зафар қучдим. АПЛ тўпурарлиги, “Олтин бутса”ни ютдим. Шундай экан, менга янги марраларни забт этишим учун, янги чақирув керак эди. Агарда, менинг ўй-ҳаёлим пулда бўлганида Манчестерни тарк этмаган бўлар эдим”.\nРоналдунинг “Реал”даги ҳозирги вазияти ҳам худди шундай. У қўлга киритиш мумкин бўлган барча нарсани ютиб бўлди. Фантастик натижалар қайд этиб, ўз номини клуб тарихига зарҳал ҳарфларда ёздириб қўйди. Кетма-кет учинчи бор ЕЧЛда ғолиб чиққандан кейин, яна қандай мотивация қолиши мумкин? Ёки сен клуб сафидаги 450-голингни урсанг-у, иккинчи ўриндаги футболчида 323 та гол бўлса?\nРоналду янги чақирувларни яхши кўради ва “Ювентус” унга бу борада кўмаклашиши мумкин.\n4. “Ювентус” Роналдуга 2002 йилда ҳам қизиққан\nРоналдунинг ўзи бир интервюсида 2003 йил “Спортинг”да ўйнаб юрган кезларида унга “Ювентус” қизиқиш билдирганлигини айтиб ўтган эди.\n“Мен 17 ёшлигимда “Спортинг”да ўйнаган кезларим кўплаб клублар қизиқиш билдирган. Жорже Мендеш менга бу борада фойдали маслаҳатлар берган. “Ювентус” менга қизиқиш билдирган эсимда ва мен бундан жуда ҳам хурсанд бўлганман. Боиси, “Юве” катта клуб саналади.\nМен эса фаолиятимни Англияда давом эттиришга қарор қилдим. Менга шундай имкониятни яратиб берган Жорже Мендеш ҳамда Алекс Фергюсонга бу борада раҳмат айтаман”.\nИталиялик агент Алессандро Мооджи ҳам 2003 йил Роналду билан “Ювентус” келишувга эришганлигини айтиб ўтган эди.\n“Роналду “Спортинг”да эканлигида Жорже Мендеш мен билан боғланиб, Роналдуни Италияга трансфер қилишни сўраган эди. Ўшанда Криш 18 ёш эди. Улар А Серия футболчининг ўсиши учун энг яхши лига деб ҳисоблашган эди.\nМен “Парма” ва “Лацио”ни таклиф қилдим. Аммо улар қизиқиш билдирмади. Шундан сўнг уни “Ювентус” кўрди ва уни сотиб олишга қарор қилди. Томонлар музокара бошлашди. Икки соатдан кейин эса Роналдунинг МЮга ўтгани ма’лум бўлди.\nБалки, Роналду “Ювентус”нинг ушбу қарорини эслаб, уни қадрламоқчидир. Яна ким билади дейсиз?\n5. Роналдуни сотиб олиш учун рақобатчилар йўқлиги\nБир вақтлар у жаҳоннинг энг қиммат футболчиси эди. Ҳозир эса у 33 ёшда ва ҳамма ҳам бундай ёшдаги футболчи учун 100 млн евро беришга қодир эмас.\nПСЖ Роналдунинг хизматларига кўп қизиқиш билдирди. Бироқ Франция чемпионати ва А Сериянинг мавқеи борасида катта фарқ бор. Молиявий фейр-плей жиҳатидан ҳам бунинг иложи йўқ. Фақатгина бунинг учун парижликлар Неймарни Роналдуга алмаштиришлари керак бўлади. Лекин бундан мантиқ йўқ.\nРоналдунинг собиқ жамоаси “Манчестер Юнайтед” ҳам катта қизиқиш билдирмаяпти. Қолаверса, “қизил иблислар” устози Жозе Моурино ва Роналдунинг муносабатларини аъло даражада деб бўлмайди.\nКўпчилик қария футболчилар сингари АҚШ ёки Осиё мамлакатларига кеца ҳам бўлади-ку, аммо…\nШундай экан, Роналду учун энг маъқул вариант – “Ювентус”.\n"Ювентус" Роналду билан шартномани узайтирмайди. Сабаб нима?\nРоналду "Ювентус"га қайтди


Архивы Ғаниев | KITAB.UZ - ХАЛҚОНА ГАПЛАР РАДИОСИ\nШуҳрат Ғаниев янги лавозимга кўтарилиши мумкинлиги ҳақида хабар тарқалган эди. Шуҳрат Ғаниев Ўзбекистон Республикаси Бош вазирининг аграр ва озиқ-овқат соҳаларини ривожлантириш масалалари бўйича ўринбосари лавозимида иш бошлаши ҳақида Фарғона вилоят фаоллари билан ўтказилган йиғилишда Бош вазир Абдулла Арипов маълум қилди. Йиғилишда Ш. Ғаниевнинг 8 йил давомида вилоят раҳбари сифатида ҳудудниБатафсил ўқинг\nФарғона вилояти ҳокими Шуҳрат Ғаниев бошқа лавозимга ўтгани муносабати билан лавозимидан озод этилди\nhttps://www.youtube.com/watch?v=EkslOB3KBPI Манба: Facebook — Қаршим -фахрим/ Она шаҳрим -Қарши\nФарғона вилояти ҳокими Шуҳрат Ғаниев Мадаминович бошқа лавозимга ўтгани муносабати билан лавозимидан озод этилган. Effect.uz манбасининг маълум қилишича, Ғаниев бунгача Бош вазирнинг аграр ва озиқ-овқат соҳаларини ривожлантириш масалалари бўйича ўринбосари Ўктам Барноев ўрнига тайинланган. Тайинлов бугун бўлиб ўтган ёпиқ сессияда амалга оширилган. Эслатиб ўтамиз, марҳум Ўктам Барноев коронавирусдан даволаниб чиққаниданБатафсил ўқинг\nБугун Фарғона вилояти ҳокими Шухрат Ғаниев 52 ёшни қарши олмоқда\nIn: Туғулган кун, Ўзбекистон, Шуҳрат Ғаниев\nШухрат Ғаниев 1968 йил, 11-сентябр куни Марғилонда туғилган. У 9 йилдан бери Фарғона вилояти ҳокими лавозимида ишлаб келмоқда. EFFECT.UZ жамоаси Шухрат Ғаниевни туғилган кун билан табриклайди! Манба: Effect.Uz\nШуҳрат Ғаниев Сўх бўйича видеомулоқот ўтказди\nФарғона вилояти ҳокимлигида Сўх тумани фаоллари билан бўлиб ўтган онлайн видеомулоқотда давлатимиз раҳбарининг жорий йил 8 августда қабул қилинган «2020-2021 йилларда Фарғона вилоятининг Сўх туманини комплекс ижтимоий-иқтисодий ривожлантириш чора-тадбирлари тўғрисида»ги қарори ижроси юзасидан амалга оширилаётган ишлар муҳокама қилинди. Вилоят студиясида секторлар ҳамда тегишли ташкилот, бошқармалар раҳбарлари, вилоят кенгаши депутатлари иштирокБатафсил ўқинг\nБош вазир олдида ҳалқ дардини айтган, Ғаниев истеъфосини талаб қилган Сўхнинг ягона блогери қаерда?\nIn: EFFECT.UZ, Fayzbog', Дадаҳон Ҳайдаров, Мақолалар, Ўзбекистон\n“Сўх воқеасида” Бош вазир Абдулла Арипов ёнига чиқиб, Шуҳрат Ғаниев истеъфосини талаб қилган 22 ёшли блогер Дадаҳон Ҳайдаров бир неча кундан буён сабабларсиз қамоқда сақланиб келинмоқда. Бу ҳақда “Файзбоғ” телеграм канали маълум қилди. Youtube тармоғида 800 мингдан ортиқ обуначи йиққан Дадахон Ҳайдаров, бу низолар ортидан туманга бориб, норози сўхликлар биланБатафсил ўқинг\nФарғона вилояти ҳокими Шуҳрат Ғаниев карантин қоидасини бузди\nФарғона вилояти ҳокими карантин қоидасини бузди. Бу ҳақда УПЛ хабар қилди. Ҳоким Шуҳрат Ғаниев Бувайда туманига борди. Ҳокимнинг ташрифи 16 июлда амалга оиширлган. Ташриф давомида ҳоким маҳаллий аҳоли билан суҳбатлашди. Ҳокимни маҳаллий фуқаро Ҳожиакбар Иномов ҳайратга солди. Ўсмир фермерлик билан шуғулланиб, ўз оиласига ёрдам бермоқда. У билан суҳбатлашиб бўлгач ҳокимБатафсил ўқинг\nШуҳрат Ғаниев: «Эрта баҳорда бир сотих ерга плёнка остига редиска экаман. Уни сотиб, шу ерда булғори етиштирдим»\nВилоят ҳокими такрорий экин майдонларида меҳнат қилаётган ёшлардан хабар олмоқда, дея хабар қилди Фарғона вилояти ҳокимлиги Ахборот хизмати. Фарғона вилоятида камбағал оилалар сонини камайтириш, уларнинг доимий даромад манбаига эга бўлишига кўмаклашиш бўйича зарур чоралар кўрилмоқда. Хусусан, жорий йилда қишлоқ хўжалиги соҳасидаги мавжуд имкониятлар ишга солиниб, 18 минг оила камбағалликдан чиқарилади.Батафсил ўқинг\nҒаниев порахўрми? | EFFECT.UZ\nIn: Ўзбекистон, Фарғона, Шуҳрат Ғаниев\nФарғона вилояти ҳокими Шуҳрат Ғаниев пора олмагани, мажбурий обунага қаршилиги тўғрисида гапирди. “Обуна даври арафасида вилоят ҳокимлигига марказий газета ва журналлардан жуда кўплаб хатлар келади. Албатта, уларнинг барчаси ёрдам беришни сўрайди. Мен умуман мажбурий обунага қаршиман. Биз маҳаллий ҳокимликларга, ташкилот ва корхоналарга тавсия беришимиз мумкин. Шуни алоҳида таъкидлашни истардимки, биз тарғиботБатафсил ўқинг\n“Ишсизлик ҳар қадамда учраши мумкин” – Шуҳрат Ғаниев Сўх воқеалари ҳақида\nIn: Сўх, Ўзбекистон, Фарғона, Шуҳрат Ғаниев\nФарғона вилояти ҳокими Шуҳрат Ғаниев Сўхдаги воқеалар ва вилоятдаги ишсизлик ҳақидаги саволларга жавоб берди. “Анклав ҳудудда бўлган киши албатта, унинг муаммоларини яхши билади. Чашмадаги ҳолатни Сўх воқеалари деб аталишига қаршиман. Биз қирғизлар билан доимо дўст ва иноқ бўлганмиз. Айни кунларда Сўхда жуда катта ишлар бошланган. Биргина сўхлик ёшларга олий ўқувБатафсил ўқинг